text:
विदेशी मुद्रा भंडार में दर्ज कएल गेल कमी
अप्पन देशक विदेशी मुद्रा भंडार में दू सालक सभ सं बेशी कमी दर्ज कएल गएल अछि…
गुलाम नबी भेलाह कांग्रेस सं आजाद
वरिष्ठ नेता गुलाम नबी आजाद कांग्रेस पार्टी सं इस्तीफा देलाह । आजाद पार्टी के प्राथमिक सदस्यता…
मधुबनी रहनिहार डॉ. वीरेन्द्र झा ( वीरू झा ) के भेटल साहित्य अकादमी बाल साहित्य पुरस्कार
मधुबनी जिला के दुल्लीपट्टी गाम रहनिहार डॉ. वीरेन्द्र झा के हुंनकर किताब मैथिली बालकथा संग्रह ‘उड़न-छू’…
जेडीयू आ आरजेडी गठबंधन जीतलक विश्वास मत
बिहार विधानसभा में जेडीयू आ राजद केर गठबंधन सं बनल सरकार अप्पन विश्वास मत जीतलक ।…
विद्यापति मंच, सिलीगुड़ी केलक बच्चा सभक सम्मान
विद्यापति मंच,सिलीगुड़ी द्वारा दिनांक 21 अगस्त कअ प्रतिभा सम्मान 2022 केर आयोजन केल गेल । ई…
चौरचनक पाबैन…जाहि में होएत अछि श्रापित चंद्रक पूजा
चौरचन अप्पन सभ एकटा विशेष पाबैन अछि । जाहि में श्रापित चांद केर पूजा कएल जाएत अछि…
कपिलेश्वर स्थान मंदिर…जतअ पूजा करअ लेल राजा जनक प्रतिदिन आबैत रहलाह
मिथिला के कपिलेश्वर स्थान मंदिर महादेव के एकटा प्राचीन मंदिर अछि जे दरभंगा-जयनगर मार्ग पर पड़ैत अछि ।…
चैत नवरात्रि पर खत्म भेल इंतजार…जा सकय छी आब सीधा ट्रेन सं जनकपुरधाम
8 बरख बाद फेर सं चैत्र नवरात्रि के पहिल दिन जनकपुरधाम के लेल ट्रेन परिचालन शुरू…
नय रहला शेन वार्न
ऑस्ट्रेलिया केर महान गेंदबाज पूर्व स्पिनर शेन वॉर्न नय रहला । हुनकर 52 बरख के उम्र में निधन भअ गेलेन । कहल जा…
हरनाज कौर संधू (Harnaaz Kaur Sandhu) बनलीं मिस यूनिवर्स …
मिस यूनिवर्स 2021 के ताज एक बेर फेर सं भारत के हरनाज संधू केर भेटलाह । 70वां मिस यूनिवर्स पेजेंट ई…


c: text/html

text:
साहित्य अकादेमी सहित मिविपक संगोष्ठी
कलकत्ता : एकदिस साहित्य अकादेमी केर दूदिना संगोष्ठी आ दोसर दिस मिथिला विकास परिषद् केर संगोष्ठी. महानगर कलकत्ता जे मैथिलक कावा कहबैए, एतय रविदिन 28 दिसंबर 2014कें अकादेमी कार्यक्रम सहित मिविपक संगोष्ठीकें ल' साहित्यप्रेमी मध्य बेस सक्रियता देखल गेल. एहना बड कम देखल जाइछ जे साहित्य अकादेमीक आयोजन दिवसपर दोसरो साहित्यिक आयोजन हो मुदा ओ दिन विशेष रहल.
27-28 दिसंबरकें साहित्य अकादेमी द्वारा आयोजित साहित्यकार त्रय जयनारायण मल्लिक, वैद्यनाथ मल्लिक विधु एवं आनंद झा न्यायाचार्य पर केंद्रित द्विदिवसीय जन्मशती संगोष्ठी साहित्य अकादेमीक सभागारमे सम्पन्न भेल. एहि संगोष्ठीमे उल्लिखित साहित्यकार सभपर आधारित आलेख दशक विभिन्न भागसं आएल मैथिल विद्वान् लोकनि द्वारा पढ़ल गेल. संगोष्ठीक आरम्भ देवेन्द्र कुमार देवेश, विशेष कार्याधिकारी साहित्य अकादेमीक स्वागत भाषणसं भेल. उदघाटन पत्रकार-संपादक राजनंदन लाल दास केलनि. पहिल दिनक कार्यक्रममे विद्यानंद झा, संयोजिका डॅा. वीणा ठाकुर, कमलाकांत झा,, कामदेव झा, रवीन्द्र चौधरी, शिव प्रसाद यादव, नरेश मोहन झा, खुशीलाल झा, आलोक पाठक, डॅा. बुचरु पासवान, फुलचन्द्र झा "प्रवीण" आदि साहित्यकार लोकनि भाग लेलनि.
दोसर दिनक आयोजनमे मोहनानंद मिश्र, ताराकांत झा, नवीन चौधरी, अनमोल झा, अशोक अविचल, रेवती मिश्र, अमलेंदु शेखर पाठक, अशोक झा, श्रीपति त्रिपाठी, पंचानन मिश्र, महानंद ठाकुर, रामलोचन ठाकुर भाग लेलनि. समापन सत्रक अध्यक्षता श्किशोरी कांत मिश्र, पर्यवेक्षक ब्रह्मेंद्र झा एवं समापन भाषण विनोद कुमार देलनि. संचालन संयोजिका वीणा ठाकुर केलनि. साहित्य अकादेमी दिससं मैथिली पोथी कम मूल्य पर क्रेतासभ लेल उपलब्ध कराओल गेल छल. कार्यक्रममे लोकक उपस्थिति निराशाजनक रहल.
दोसर दिस रविदिन सांझ मैथिली भाषाक संबैधानिक मान्यता आ तकर सामाजिक प्रभाव विषय पर मिथिला विकास परिषद् द्वारा संगोष्ठीक आयोजन अशोक झा केर अध्यक्षतामे भेल. उदघाटन कामदेव झा एवं संचालन अंजय चौधरी केलनि. गोसाओनिक गीतसं शुरू भेल कार्यक्रममे वीणा ठाकुर, राम लोचन ठाकुर, नवीनं चौधरी ,अशोक अविचल, बुचरू पासवान,अमलेन्दु शेखर पाठक, फूल चन्द्र झा "प्रवीण ", कमला कांत झा, आमोद झा, विनय भूषण, अमर नाथ झा "भारती", अजय तिरहुतिया आदि सब निर्धारित विषय पर आलेख पढलनि. राष्ट्रीय गीतक संग कार्यक्रमक समापन भेल.
(रिपोर्ट : मिथिमीडिया ब्यूरो)
Tags: हालचाल हालचाल : एहिपार

robotstxt: allowed

filter: keep


text:
झाँसी
झाँसी ( pronunciation (सहायता जानकारी)) भारतक उत्तर प्रदेश राज्यमे अवस्थित एक प्रमुख शहर छी । ई शहर उत्तर प्रदेश आ मध्य प्रदेशक सीमा पर अवस्थित अछि आ बुन्देलखण्ड क्षेत्रक अन्तर्गत आबैत अछि । झाँसी एक प्रमुख रेल आ सड़क केन्द्र छी आ झाँसी जिलाक प्रशासनिक केन्द्र सेहो अछि । झाँसी शहर पत्थर निर्मित किलाक चारो दिस फैलल अछि, ई किला शहरक मध्य अवस्थित बँगरा नामक पहाड़ी पर निर्मित अछि ।
उत्तर प्रदेशमे २०.७ वर्ग किलोमिटरक क्षेत्रमे फैलल झाँसी पर प्रारम्भमे चन्देल राजासभक नियन्त्रण छल । ओ समय एकरा बलवन्त नगरक नामसँ जानल जाइत छल । झाँसीक महत्व सत्रहम शताब्दीमे ओरछाक राजा बीर सिंह देवक शासनकालमे बढ़ल । एहि समयमे राजा बीर सिंह आ हुनकर उत्तराधिकारिसभ झाँसीमे अनेक ऐतिहासिक भवनक निर्माण करौने छल ।
परिचय[सम्पादन करी]
बुन्देलखण्डक गढ़ मानल जाए वला झांसीक सङ्घर्षशील इतिहासके सटीक परिभाषित करैत अछि उपरोक्त पङ्क्ति । सन् १८५७ मे झाँसी कऽ रानी लक्ष्मीबाई[३] अङ्ग्रेजक अधीनता स्वीकार नै करि ओकरा सभ विरूद्ध सङ्घर्ष केनाए उचित समझलक । ओ अङ्ग्रेज सैनिक आ शासकसभसँ वीरतापूर्वक युद्ध लड़ल आ अन्तमे वीरगतिकें प्राप्त भेल । झाँसी नगरक घर-घरमे रानी लक्ष्मीबाईकें वीरताक खिस्सा सुनाएल जाइत अछि ।


text:
गजेन्द्र ठाकुर
वजन प्रबंधन - एकटा व्यक्तिगत प्रयोग एवं अनुभव
ई कथा २००० ई. मे शुरू होइत अछि, ओइ सालक उत्तरार्धमे, जखन हम १०० किलोक नै ७८-८० किलोक छलौं। फेर हम एक सालसँ बेसी छुट्टीपर छलौं, एकटा संदिग्ध-स्थितिक सड़क-दुर्घटनाक बाद, जखन सरकारी काजसँ घुरैत काल नव-सहस्राब्दी शुरू हेबासँ पहिने ओइ दुर्घटनामे हमर "जांघक-हड्डी" दू भाग मे टूटि गेल। दुर्घटनाक राति ब्लड प्रेशर ६०-४० भेलाक बाद डॉक्टर ऑक्सीजन इमरजेंसी घोषित केलन्हि २ बजे राति मे। बादमे आन तरहक भयावह परिस्थिति अबैत गेल, जेना ए.आर.डी.एस. डायगनोस भेनाइ आ तकरा लेल १५ दिन धरि वेंटिलेटरक हमरा ऊपर प्रयोग। फेर एक साल मे तीन बेर ऑपरेशन भेल आ फेर डेढ़ साल बाद बैसाखीसँ बेंतपर आबि सकलौं। फेर आयल १५ अगस्त, ओइ साल रक्षाबंधन सेहो अही दिन छल, आ ओही दिन हम फेरसँ गाड़ी चलाबय लगलौं।
आ ऐ समयावधिमे हमर ओजन ८०सँ बढ़ि कऽ १०० किलो भऽ गेल, माछ-भात खाइ आ सुतय कऽ अलाबे कोनो शारीरिक श्रम नै हेबाक कारण। आ ई बढ़लाहा ओजन अगिला १८ बर्ख धरि ओतबे बनल रहल। ओना हम कहि दी जे आब हम फेर ८० किलोक भऽ गेल छी। ओजन कम हेबाक एकटा कथा अछि। हमर स्थानांतरण ६ मास लेल दोसर विभागमे कोनो आवश्यक काज लेल कएल गेल छल। ओइ विभागमे हमर सभ सहयोगी आ अधीनस्थ सेहो अर्धसैनिक बलक छलाह। हम १०० मीटरक दूरी सेहो दौगि नै सकैत छलौं, आ ओ सभ हमरा वजन कम करय लेल दौगय लेल कहैत छलाह, आ एक दिन जखन हमर समय आबि गेल तँ हम हुनका सभकेँ कहलियनि जे तीन मासमे हम हम अपन ओजन फेरसँ ८० किलो कऽ लेब। हम जे ई कहलियनि तकर पाछू एकटा ठोस आधार छल।
पछिला १८ साल मे हम विभिन्न प्रकारेँ प्रयास केलौं जइमे जलखै छोड़नाइ, दिनमे मात्र खीरा खा कऽ रहनाइ, मुदा हम लगभग पूर्ण रूपसँ ओजन घटेबामे विफल रहलौं। तखन हमर अनचोक्के ३ मासमे ओजन कम करबाक विश्वास कतऽ सँ आयल? तकर पाछू की रहस्य छल? एतय आब हमरा लग एकटा उदाहरण छल, हमर बेटा क लंबाइ ६ फीट ३ इंच छन्हि, आ हुनकर एन.डी.ए. मे उम्र-लम्बाइ-वजनक अनुपातक अनुसार अपन ओजन १०० सँ घटा कऽ ६७ किलो करबाक छलन्हि। आब अहाँ सभ बुझि गेल हएब जे हुनकर ओजन सेहो १०० किलो छलन्हि। हमरा हुनकर भावी असफलताक पक्का विश्वास छल, ओ फेल भेलाह मुदा ओ अपन वजन ६७ नै कऽ सकलाह मुदा ७१ किलो धरि अवश्ये आनि लेलन्हि। ई हमरा लेल एकटा पैघ आघात छल। हम हुनका सँ किछु रहस्य सिखलौं आ तीन मास मे हमर ओजन ८० किलो भऽ गेल। हम एतय सेहो इएह रहस्य सझिया कऽ रहल छी।
रहस्योद्घाटन
तीन मासमे हम पूरा दिन मात्र पानि आ ब्लैक कॉफी (बिनु चीनी आ दूधक) सँ काटि लेलौं। साँझमे संशोधित-कीटो-डाइट क आधार पर हम मात्र एक घंटा (८-९ क बीच रातिमे) क मध्य कोनो कार्बोहाइड्रेट, भात आ चिक्कसक सोहारी-रोटीक सेवन नै केलौं। हमरा लेल निर्धारित छल जे चर्बी (चिकन, माछ, पनीर) आ फल मे मात्र तरबूज खाइ। एक मासक बाद हमर ओजन ८६ किलो भऽ गेल।
अगिला शॉक
अगिला शॉक लेल तैयार रहू। रस्ता सेहो ओतेक आसान नै अछि। वजन घटैक ई प्रक्रिया बंद भऽ गेल। आ ऐ वजन नै घटबाक चक्रक अंत एक महीना चलल। मुदा हमर टारगेट तीन मासक छल। एहन होइत अछि जे शरीरक जल आदिक घटनाइ सहज अछि, तेँ ८६ किलो धरिक बाट सहज अछि, तकरा बाद शरीरक जिद्दी तत्वकेँ कम करय पड़त। आ तखने कठिन बाट शुरू होइत अछि। संशोधित कीटो-डाइटक प्रराम्भक दू मासक बाद फेर वजन घटब शुरू भऽ गेल। संगहि कहि दी जे ऐ कालावधिमे हम साँझमे भोजन करबासँ पहिने एक घंटा दौगैत छलौं। ई दौगनाइ १०० मीटरसँ बढ़ि कऽ २ किलोमीटर भऽ गेल (हमर पार्क पहाड़ी जेकाँ अछि, तइ लेल ई अहाँक पार्कक हिसाबे ३ किलोमीटरक बराबर भेल)। हम दोसर महलापर रहैत छी। पहिने जँ गाड़ीमे किछु छुटि जाइ छल आ ओइ दिन शुक्र दिन रहैत छल तँ हम सोम दिनक प्रतीक्षा करैत छलौं आ ओही दिन ओ छुटलाहा बौस्तु अनैत छलौं, कारण दोसर मंजिल पर चढ़ैत काल हमर दम फुलऽ लगैत छल। आब तँ हम दिनमे चारि बेर ऊपर-नीचाँ जाइत-अबैत छी।
वैज्ञानिक आधार
ऐ अवधिमे कीटोसँ भेल म्ऋत्युक विषयमे सेहो सुनलौं। से जिनका को-मॉर्बिडिटी छनि हुनका डॉक्टरसँ सलाह लेबय पड़तनि।
ऐ संबंधमे हम दूटा सलाह देबय चाहब जे हम पैघ-पैघ डॉक्टरसँ सुनने छी। पहिल छथि आइ.एल.बी.एस. केर निदेशक सरीन साहब। दूरदर्शनमे हुनका कहैत सुनने रही जे ५० वर्षक उमेरक बाद लीवरकेँ स्वस्थ रखबाक लेल दिनमे मात्र एक बेर भोजन करबाक चाही। संगे-संग ओ ईहो कहलनि जे कॉफी इंडस्ट्री मे हुनकर कोनो हिस्सेदारी नै छन्हि मुदा जँ बिना दूध आ चीनीक कतबो बेर ब्लैक कॉफी पीबी तँ ई लिवर लेल फायदेमंद अछि। आ ओ घी (!) खएबाक सलाह सेहो देलनि किएक तँ लीवर-निवसित नीक बैक्टीरिया लेल घी लाभकारी होइत अछि!
संगे-संग ऑल इंडिया रेडियोक एफ.एम. मे सुनलौं एकटा डॉक्टर (जिनकर नाम हमरा मोन नहिं अछि) साहेबकेँ जे कीटोक विषयमे कहलनि जे कीटो डाइटक दौरान कार्बोहाइड्रेट नै खयलासँ ऊर्जा सेहो शरीरक वसा घमैत अछि, आ ऐसँ फैटी लीवरक समस्या सेहो खतम भऽ जाइत अछि। ओ को-मोर्बिडिटी केर मरीज सभसँ मेडिकल सलाहक संग कीटो डाइट करबाक सलाह देलनि आ तीन माससँ बेसी कीटो-डायटिंग नै करय लेल कहलन्हि।
आइ-काल्हि
आइयो हम दिन मे कतेको बेर मात्र ब्लैक कॉफी (बिना चीनी आ दूधक) पीबैत छी्। दिनमे पानि छोड़ि किछु नहि खाइत छी आ नहिये पिबैत छी। दिनमे हम एक घंटा बैडमिंटन खेलाइत छी आ ओइ लड़का सभकेँ सेहो हरा दै छी जे हमरासँ २० बर्ख छोट छथि। रातिमे भात (घी केर संग), रोटी, माँछ आदि खाइत छी।
सप्ताहमे एक बेर चीट-डे सेहो होइत छैक, जइमे हम दूध-चीनीक संग चाह, कॉफी, पिज्जा आदि खाइत-पिबैत छी. आ हम पहिने कहि चुकल छी जे हमर वजन दू साल पहिने ८० किलो छल, जे आइयो बरकरार अछि।
अपन मंतव्य editorial.staff.videha@gmail.com पर पठाउ।


text:
एहि बेर फेर ठगाएल बिहार. रेल मंत्री ममता बनर्जी एक बेर फेर सं बिहार के झुनझुना थमा देलीह. ममता जी अपन राज्य पश्चिम बंगाल पर तं जमि कs मेहरबानी करलीह मुदा बिहारक अनदेखी करय मे कोनो कोर-कसर नहि छोड़लीह.
विधानसभा चुनाव के देखैत बंगाल मे जतय रेलक प्रोजेक्टक बरसात करि देल गेल ओतय बिहार सं एकदम सं मुंह फेर लेल गेल. रेल बजट सं पहिने पटना मे बिहारक
सांसद सभ के संग बैसार सेहो कएल गेल छल मुदा ओकरो कोनो असर नहि पड़ल.
बिहार के लेल जे नवका ट्रेन देल गेल अछि ओहि मे हावड़ा-दरभंगा एक्सप्रेस... हैदराबाद-दरभंगा एक्सप्रेस साप्ताहिक अछि डे मूरी...झारसुगुड़ा...नागपुर भsक चलत... सहरसा-पटना इंटरसिटी एक्सप्रेस ... शालीमार(बंगाल)- पटना के बीच एसी दुरंतो... सासाराम -दिल्ली एक्सप्रेस शामिल अछि.
पर्यटन के बढ़ावा देबय लेल जन्मभूमि गौरव नाम सं ट्रेन चलाएल जाएत. एहि मे एकटा ट्रेन बिहार मे खाता मे आएल अछि ई ट्रेन हावड़ा सं बोलपुर... राजगीर... पटना... वाराणसी होएत गया आएत फेर एहिठाम सं वापस हावड़ा चलि जाएत.
एकरे संग एक भागलपुर सं अजमेर के लेल एकटा ट्रेन मिलल अछि. अजमेर-किशनगंज एक्सप्रेस के न्यू जल्पाईगुड़ी तक बढ़ा देल गेल अछि.
एकर अलावा किछ ट्रेन बिहार भsक गुजरत. जेहि मे सं एकटा आसनसोल-गोरखपुर एक्सप्रेस अछि जे छपरा-सीवान भsक चलत.
एकरे संग निजामुद्दीन- बापूधाम मोतिहारी एक्सप्रेस मुजफ्फरपुर तक... जम्मूतवी-सोनपुर एक्सप्रेस सेहो मुजफ्फरपुर तक... हाजीपुर-फूलवरिया पैसेंजर बथुआ बाजार तक... आओर हाजीपुर-थावे पैसेंजर कप्तानगंज तक बढ़ाएक गेल अछि.
आरजेडी सांसद आओर पूर्व रेल मंत्री लालू यादव ममता जी के बिहार के अनदेखी करय पर टोकबो करलखिन्ह मुदा ओहि टाइम रेलमंत्री के बजट पेश करय के कारण हुनका शांत होए पड़लन्हि.
बजट सं पहिने मुख्यमंत्री नीतीश कुमार जी सेहो ममता बनर्जी के चिट्ठी लिख किछ ट्रेनक मांग करने छलखिन्ह. मुदा लगैत अछि ममता जी ओहि पत्र के फाड़ि डस्टबिन मे फेंक देलीह.
हम अहां सभ के पहिनहुं कहने छलहुं जे अपन-अपन एमपी... एमएलए पर दबाव बनाउ. लगैत अछि अहां सभ सेहो अपना-अपना इलाका लेल...नवका ट्रेन...प्रोजेक्ट लेल एमपी-एमएलए सं सम्पर्क नहि करलौं.
सांसद-विधायक जी सेहो सुतल रहलाह. लोकतंत्र मे सुतल रहला पर एहने अनदेखी होएत अछि. आब जे नियति अछि ओकरा के बदलत? ठेलम-ठेल रेल मे चढय मे मजा आबैत अछि त दोसर कि करत?


text:
मधुबनीक भटसिमरि मे राष्ट्रीय लोक उत्सवक दोसर दिन कला-प्रदर्शनक नीक नमूना देखल गेल. देशक विभिन्न भागक कलाकार लोकनि संगीत, गीत, नाटक ओ लोककलाक विभिन्न विधाक प्रदर्शन केलनि. मिथिलाक कलाप्रेमी एहि उत्सवक माध्यमे एक दिस देशक अन्यान्य कला कें लगीच सं देखि रहल छथि त' आन भागक कलाकारक समक्ष अपन कलाक प्रदर्शन क' एकर प्रसार मे भूमिका निमाहि रहल छथि.
अछिंजल ओ नारी उद्गार संस्थान संगहि संस्कृति मंत्रालयक संयुक्त प्रयासें कएल जा रहल 'राष्ट्रीय लोक उत्सव' कार्यक्रमक दोसर दिन महेंद्र पासवान ओ टीम द्वारा 'रसनचौकी वादन', पूण्यदेव पासवान ओ टीम दिस सं कबीरपंथी गायन, रामनारायण राम द्वारा सलहेस गाथा गायन, काश्यप कमल द्वारा 'भोट' केर एकल नाट्य अभिनय, राधा मोहन मिश्र ओ टीम द्वारा विद्यापति संगीत परम्परा, हाजीपुरक जादूगर द्वारा 'जादू का खेल' केर प्रदर्शन, पश्चिम बंगालक जय जोहार फाउंडेशन द्वारा मैथिलीक ललका पाग केर एकल नाट्य प्रस्तुति लोकक मोन मोहि लेलक.
एकर संगहि मधुबनीक इप्टा द्वारा हिन्दी नाटक 'महाभारत एक्सटेंशन' इंद्रभूषण रमण केर निर्देशन मे खेलल गेल. एही संस्था द्वारा गांधी चौक नाटक सेहो प्रदर्शित कएल गेल. प्रभात कुमारक संरचना मे मिथिलाक झिझिया आ डोमकछ नृत्य सेहो प्रस्तुत कएल गेल. मध्यप्रदेशक एक्सट्रीम आर्ट सोसाइटी द्वारा चन्दनुआ नाटक प्रस्तुति एहि लोक उत्सव कें उत्कर्ष पर ल' गेल.
एहि तीन दिवसीय लोक उत्सवक आइ अंतिम दिन अछि. दशमी मे छुट्टी हो आ मधुबनी मे छी त' एकबेर भटसिमरि घूमब नीक विकल्प साबित भ' सकैत अछि. जतय अहां अपन माटिक गमक आ विभिन्न रंग कें देखि-सुनि सकैत छी.
#MithiEvents
#MithiEvents
Tags: कला-संस्कृति हालचाल


text:
ॐ द्यौ: शान्तिरन्तरिक्षँ शान्ति: पृथिवी शान्तिराप: शान्तिरोषधय: शान्तिः।
वनस्पतये: शान्तिर्विश्वे देवा: शान्तिर्ब्रह्म शान्ति: सर्वँ शान्ति: शान्तिरेव शान्ति: सा मा शान्तिरेधि॥
ॐ शान्ति: शान्ति: शान्तिः॥
मिथिला एक बेर भयंकर अकाल परि गेल,प्रजा सब मे हाहाकार मचि गलैक । चारु तरफ यग्ञ्य होम पूजा पाठ होमय लागल मुदा वर्षा नहि भेल तहन मिथिला नरेश राजा जनक अप्पन गुरू शतानन्द महाराज केर आग्या स हल चलायब शुरू कयलनि कहल जाइछ जे पुनैारागढ सीतामढी मे भूमि स हरक ठोकर स एकटा नवजात कन्या भेटलनि जनिकर नाम सीता,जानकी,वैदेही,मैथिली परलनि तकर बाद मिथिला मे खुब पानि भेल, राजा जनक सेहो मिथिला मे सीता के पाबि गदगद भेलाह विदेह रहितो सगुण रुप के अनुभूति मे आनंनदित भेलाह
मिथिलावासी के लेल आजूक दिन अविस्मरणीय अछि । जानकी नवमी, मैथिली दिवस पर मातृभाषा के समबर्द्धन करी
मिथिलावासी के लेल आजूक दिन अविस्मरणीय अछि । जानकी नवमी, मैथिली दिवस पर मातृभाषा के समबर्द्धन करी
माता सीता लक्ष्मीक अवतार छलीह।लक्ष्मी पद्मासना छथि आ' सीता पद्महस्ता।सीताक आँचर सुलटा छनि।सीतारामक मूर्ति सोझ होइत अछि।सीताक आयुध कहियो धनुष नहि रहलनि। उल्टा आँचर,धनुर्धरी,कैटवाक करैत माता सीताक दोखाह चित्रक प्रचार शास्त्र-बिरुद्ध अछि। कम सं कम दूटा दृष्टांत पर ध्यान दीः---अथ लोकेश्वरी लक्ष्मीर्जनकस्य पुरे स्वतः।
शुभ क्षेत्रे हलोत्खाते तारे च उत्तर फाल्गुने।।
अयोनिजा पद्मकारा वालार्क शतसन्निभा।
सीतामुखे समुत्पन्ना वालभावेन सुंदरी।।
-पद्म पुराण। अर्थः---साक्षात् लक्ष्मी महर्षि जनकक नगरी मिथिला मे वैशाख शुक्ल नवमी शुभ मंगल दिन उत्तर फाल्गुनी नक्षत्र मे शुभ क्षेत्र मे हर'क द्वारा उत्खनन सं अयोनिजा हाथ मे कमल रखने शताधिक बाल सूर्य केर सदृश उत्तरायण काल मे उत्पन्न भेली।(2)जानामि राघवं विष्णुं लक्ष्मी जानामि जानकीम् ।ज्ञात्वैव जानकी सीता मया नीता वनाद् बलात्।।-आध्यात्म रामायण।रावण द्वारा मंदोदरी केँ कहल गेल।अर्थ साफ अछि।कहबाक तात्पर्य जे बिना शास्त्रक मत जनने माता सीताक रूपक संबंध मे कृत्रिम वाद स्थापित करब आध्यात्मिक अपराध अछि।राजा जनक बहुतो भेलाह तहिना सब जनकक पुत्री जानकी कहबैत छथि मुदा, सीता ओ भेलीह जे हरक सिराउर सं प्रकट भेलीह।हमसब सीतानवमी मनबैत छी।चूँकि, सीता सेहो जानकी छलीह तेँ,हिनको लेल जानकी नवमी अनुपयुक्त नहि मुदा, मिथिलावासी सीतानवमी मनबैत छथि। सीतारामक निम्नांकित मूर्तिक पूजा शास्त्र सम्मत अछिः-
सीता बिराजथि मिथिला धाम सब मिलिके करियनु आरती
संगहि सुशोभित लछुमन राम सब मिलिके करियनु आरती।।
बिपदा विनाशिनि सुखदा चराचर,सीता धिया बनि अयली सुनयना घर
मिथिलाके महिमा महान।। सब मिलिके करियनु आरती.....
सीता सर्वेश्वरि ममता सरोवर,बामा कमल कर दायाँ अभय वर
सौम्या सकल गुणधाम।। सब मिलिके करियनु आरती.....
रामप्रिया सर्व मंगलदायिनि,सीता सकल जगती दुःखहारिणि
करथिन सभक कल्याण।। सब मिलिके करियनु आरती...
सीतारामक जोड़ी अति मनभावन,नइहर सासुर कयलनि पावन
सेवक छथि हनुमान।। सब मिलिके करियनु आरती.....
ममतामयी माता सीता पुनीता.संतन हेतु सीता सदिखन सुनीता
धरणी सुता सबठाम।। सब मिलिके करियनु आरती..
शुक्ल नवमी तिथि बैशाख मासे, ”चंद्रमणि” सियाजीके उत्स
जय मिथिला जय जय मैथिली
जानकी नौमी के हार्दिक शुभकामनाए ---


text:
समस्तीपुर। 24 अक्टूबर।
बिहार के समस्तीपुर जिलाक सिंघिया थाना अन्तर्गत सिंघिया गाम म' कैल्ह दिवाली के अवसर पर घरक पुताई लेल माटि एकट्ठा करबाक दरमियान अचानक माटिक ढेर ढहला सँ ओहि के नीचा दबी केँ तीन बचिया केर मौत भ' गेलन्हि। एहि हादसा म' दुइ महिला सेहो गंभीर रुपे जख्मी भ' गेलीह। पुलिस अधीक्षक नवल किशोर सिंह कहला कि मृतक म' पूजा कुमारी (16), मीरा कुमारी (15) आर सुनीता कुमारी (18) शामिल अछि।
पुलिस अधीक्षक नवल किशोर सिंह कहला कि तीनों बचिया अप्पन गामक आन महिला सभक संग दिवाली के अवसर पर घरक पुताई लेल खेत सँ माटि एकट्ठा करैत छली तखने एकाएक माटिक ढेर हुनका सभक उपर गिरलनि जाहि नीचा ओ सभ दबा गेली। हादसा म' जख्मी महिला म' एक सुनीता देवी (34) क' दरंभगा मेडिकल कॉलेज अस्पताल भेजल गेलन्हि। जखन की दोसर घायल महिला केर इलाज स्थानीय अस्पताल म' जारी अछि।


text:
दहेज मुक्त मिथिलाक चारि वर्ष पूरा: ३ मार्च - २०१५
फेसबुक सँ शुरु कैल अभियान, धरातल पर उतरि बढेलक मिथिलाक शान, कहियो हिन्दुस्तानक फ्रंट पेज पर लिखेलक अपन नाम आ देलक एकटा नवज्योतिक किरणक आभान - आइ पूरा केलक यात्राक चारिम वर्ष आ लऽ रहल अछि पुन: नव संकल्प।
चारिम वर्ष मे पूरा कैल गेल:
*स्मारिका केर प्रकाशन
*मैथिली महायात्रा केर प्रारंभ
*मुंबई मिथिला महोत्सव
सौराठ मे विमोचित 'दहेज मुक्त मिथिला' केर स्मारिका राजविराज, सहरसा, कोलकाता, कानपुर, दिल्ली, जमशेदपुर - सब ठाम अलग-अलग विमोचन आ आवश्यक अभियान-प्रचार-प्रसार आ आम अपील जे 'माँगरूपी दहेज नहिये ली - नहिये दी, बरु समान रूप सँ शिक्षा दियबैत बेटा आ बेटी सबकेँ आत्मनिर्भर बनाबी। मैथिल लेल एकमात्र आसरा विद्याधनं-सर्वधनंप्रधानम् केर सूत्र अपनाबी।' कहैत अभियान भारत व नेपालक चहुँदिशि अपन आवाज बुलंद कयलक।
मैथिली महायात्राक शुभारंभ साईंधाम, दिल्ली सँ कैल गेल जेकर मूल उद्देश्य मिथिलाक बिखरल मोती (विभिन्न गणनीय व्यक्तित्व) केर परिचय समेटैत डायरेक्ट्रीक प्रकाशन करब अछि। अही मार्च केर आखिर तक प्रथम भाग डायरेक्ट्रीक प्रकाशन कैल जयबाक अछि। एखन धरि यात्रा दिल्ली, कोलकाता, राजविराज, सहरसा, कानपुर आ जमशेदपुर मे कैल गेल अछि। एकर अतिरिक्त जानकारी आरो-आरो ठाम सँ इमेल द्वारा प्राप्त भऽ रहल अछि। उपलब्ध तथ्यांक मुताबिक प्रथम भाग डायरेक्ट्री बहुत जल्दिये सबहक सोझाँ रहत।
मुंबई - दहेज मुक्त मिथिला द्वारा भव्य 'मिथिला महोत्सव' - केर आयोजन कैल गेल। विभिन्न दहेज मुक्त विवाह कयनिहार केँ सम्मानित कैल गेल। दहेजक प्रकोप सँ जरि रहल समाजक विभिन्न रूप पर मिथिलाक अनेको प्रसिद्ध गायक एवं कलाकार द्वारा स्वैच्छिक प्रस्तुति देल गेल छल। संगहि विभिन्न गणमान्य नेतृत्वकर्ता आ विद्वान् तथा साहित्यकार लोकनि द्वारा एहि दिशा मे चिन्तन कैल गेल छल जे कोना हमरा लोकनि मिथिलाक बिगड़ैत स्वरूप केँ पुन: गरिमामय बना सकब।
विदित हो जे 'दहेज मुक्त मिथिला' अपन प्रतिनिधित्व लगभग समस्त महत्त्वपूर्ण कार्यक्रम मे करैत आबि रहल अछि आ स्वैच्छिक-स्वयंसेवा सँ मिथिलाक सेवा मे लागल एहि संस्थाक सदस्य सब धन्यवादक पात्र छथि।
पाँचम वर्ष लेल 'शिकायत केन्द्र' केर स्थापनाक लक्ष्य लेल जा रहल अछि। जेकर लक्ष्य अछि: कोनो पीड़ित पक्ष बिना कोनो प्रकारक पूर्वाग्रह रखने - बिना कोनो सेल्फ-फेब्रिकेटेड स्टोरी (मनगढंत कहानी) बनेने विवाह पूर्व 'माँगल गेल दहेज'क आ कथा-वार्ता कोना शुरुआत केलहुँ, कोन स्तरक वरक इच्छा/माँग अहाँक छल, के मध्यस्थकर्ता छलाह, कथा-वार्ता मिलेबाक लेल कि सब शर्त राखल गेल, पैसा-कौड़ी या गर-गहना आ वर-वरियातीक स्वागतार्थ तथा बियाह-विदाई लेल खर्च करबाक लेल माँग कि सब कैल गेल, अहाँक स्वेच्छापूर्ण खर्च सँ बेसी कि सब जबरदस्ती लादबाक कूचेष्टा भेल, आदि समस्त व्योरा उपलब्ध कराउ, दहेज मुक्त मिथिला समुचित मध्यस्थकर्ताक भूमिका निर्वाह कय सकैत अछि।
एहि संस्थाक सदस्यता लेल सब कियो स्वतंत्र छी। अपन-अपन इलाका मे एहि अभियान केर प्रचार-प्रसार एकमात्र कार्यक्रमक क्रियान्वयन अछि।
एहि संस्थाक आधिकारिक फेसबुक ग्रुप-पेज एहि लिंक पर अछि, कृपया सदस्यता ग्रहण करी एहि ठाम ज्वाइन करैत:
संपर्क लेल: इमेल पठाबी - dmmithila@yahoo.com
सधन्यवाद,
प्रवीण नारायण चौधरी
अन्तर्राष्ट्रीय संयोजक
दहेज मुक्त मिथिला।


text:
कोलकाता. मिथिलाक सपूत मनजीत कुमार गुप्ताक जलवा टीवी सीरियल मे खूब चलि रहल अछि. डीडी पर प्रसारित हॊबय बला धारावाहिक 'संकटमोचन हनुमान' मे नारदक भूमिका करबाक संगहि प्रति शनि आ रवि कें प्रसारित होबय बला सीरियल 'अदालत' केर लगभग हर एपिसोड मे कोनो ने कोनो भूमिका मे आबि मनजीत लोकक मोन जितबा लेल प्रस्तुत रहैत छथि.
दिल्लीक अस्मिता थियेटर ग्रूप सं जुड़ल आ मूल रूप सं राजनगर, मधुबनी केर रहनिहार मनजीत मैथिली फ़िल्म 'दुलरुआ बाबू' मे मिस्टर बॉड्क भूमिका कयने रहथि. हिनक एकटा आओर मैथिली फ़िल्म 'काजर' अछि जकर निर्देशन सागर राय कयने रहथि. मनजीत अभिनीत किछु हिन्दी फ़िल्म अछि- 'होम डॆलिवरी', 'ट्रैफ़िक सिग्नल', 'आगे से राईट', 'मुम्बइ कटिंग', 'हॉस्टल','तुम मिलो तो सही' आदि. ' तु माझा जीव' नामक ओ एकटा मराठी फ़िल्म सेहो कयने छथि. हिनकर आगामी फ़िल्म छनि - गुलशन ग्रोबरक 'मार्तंग मामा' आ 'धुआं'. सीरियल मे 'सीआईडी', 'सावधान इंडिया','बालिका बधु', 'अलादीन' आदि किछु चर्चित नाम अछि.
(Report/Photo : भास्कर झा)
Tags: सिनेमा


text:
-मोहन भारद्वाज विद्यानाथ झा विदितक चमचागिरीमे बहुत दिनसँ लागल छथि।
-विद्यानाथ झा "विदित"क निम्न कोटिक उपन्यास "विप्लवी बेसरा"क कएक पन्नाक गदगदी समीक्षा "पक्षधर" नाम्ना पत्रिकामे मोहन भारद्वाज केने रहथि, मैथिली समालोचनाक क्षेत्रमे ई एकटा कारी अध्याय अछि।
-मोहन भारद्वाज रमानाथ झा ग्रन्थावलीमे पी.सी. रायचौधुरीक रचना रमानाथ झाक नामसँ अपन सम्पादकत्वमे छपबा देलन्हि।
-हालेमे विद्यानाथ झा विदितक समधि रामदेव झाक अहिठाम माँछ-भात खा कऽ मोहन भारद्वाज भरतमिलानी केने रहथि।
-टैगोर साहित्य सम्मानमे हिनको पोथी फाइनल धरि पहुँचल रहए, मुदा एकटा गएर ब्राह्मण, गएर कर्ण कायस्थ जूरी हिनकर लिलसापर पानि फेरि देने रहथि आ पुरस्कार जगदीश प्रसाद मण्डल जीकेँ भेटि गेल छल। तकरा बाद मोहन भारद्वाज विक्षिप्त भऽ गेल रहथि।
-हालेमे चेतना समितिक मुख -पत्र घर-बाहर श्रीमान मोहन भारद्वाजकेँ साहित्य अकादेमी पुरस्कार देबा लेल फतवा जारी केने अछि। ऐ फतवा अन्तर्गत अशोक आ महेन्द्र मलंगियाकेँ सेहो साहित्य अकादेमी पुरस्कार देल जएबाक गप अछि।
-प्रबोध सम्मान लेल महेन्द्र मलंगियाक संग मिलि कऽ जे ई दुष्कर्म केने रहथि आ दुनू गोटेकेँ ओ प्राइज भेटल रहन्हि से जगत ख्यात अछि।
-मोहन भारद्वाजक जातिवादी चेहरा जगत ख्यात अछि, हिनकर असल नाम आनन्द मोहन मिश्र अछि। "विद्यापति टाइम्स" मे योगानन्द झा आ विद्यानाथ झा विदितक जमाए शंकरदेव झा (रामदेव झाक बेटा) संग मिलि कऽ जे ई सुभाष चन्द्र यादवक "बनैत बिगड़ैत" क खिलाफ अभियान शुरू केने रहथि से जगत ख्यात अछि। पहिनहियो राजकमल मोनोग्राफमे रामदेव झा आ मोहन भारद्वाज सुभाषचन्द्र यादवक पीठमे छुरा भोकने छला।
· राजकमल चौधरी: मोनोग्राफ (सुभाष चन्द्र यादव) download link
https://sites.google.com/a/videha.com/videha-pothi/Home/Rajkamal_Monograph.pdf?attredirects=0
https://docs.google.com/viewer?a=v&pid=sites&srcid=dmlkZWhhLmNvbXx2aWRlaGEtcG90aGl8Z3g6NDNiMmVhYThlOTNiMDA5Zg
·
Gangesh Gunjan राजकमल जी (विनिबंध)क प्रकरण कान मे पडल तं छल, से कतोक वर्ख भ गेलै आब| मुदा
से एहन कुरूप छैक से अहींक एहि फेस बुकिया समाद मे स्पष्ट भेलय| तें एकर
धन्यवाद अहीं कें दैत छी गजेन्द्र जी |... ओना वास्तविक तं ई जे सम्पूर्ण
पढबा सं पहिने मोन "विरक्त" भ' गेल | नै पढि भेल आगाँ ! नीक केलौहें नेट पर द'
क'| समकालीन आ आगत पीढ़ी सेहो बुझओ ई कारी-कथा! हमरा सन लोकक विडम्बना देखू
जे पूरा प्रकरण अपन अनुज- मित्र- अग्रज सं जुडल अछि| से एहन ऐतिहासिक दुर्घटना
भ' गेल अछि ! उत्तरदायी व्यक्तिगत हम कतहु सं नै | मुदा साहित्यिक पीढ़ीक
नैतिकता सं "अपराध बोध" सहबा लेल अभिशप्त छी| उपाय ?
सस्नेह,Gangesh Gunjan
-आब एतेक केलाक बादो जँ ऐ बेरुका साहित्य अकादेमी पुरस्कार मोहन भारद्वाज विद्यानाथ झा विदितक राजमे नै लऽ सकथि वा महेन्द्र मलंगियाकेँ नै दिअबा सकथि तँ से आश्चर्ये हएत।


text:
परीक्षित
परीक्षित (अङ्ग्रेजी: Parikshit) हिन्दू धार्मिक ग्रन्थ महाभारतक अनुसार अर्जुनक पोता, अभिमन्यु आ उत्तराक पुत्र तथा जनमेजयक पिता छल । जब ई गर्भमे छल तखन उत्तराके बोलाबा पर विष्णुद्वारा अश्वत्थामाक ब्रह्मास्त्रसँ हुनकर रक्षा केनए छल । याह लेल हिनकर नाम 'विष्णुरात' पड़ल । भागवत (१, १२, ३०) कऽ अनुसार गर्भकालमे अपन रक्षक विष्णुकें खोजी करवाक कारण हिनका 'परीक्षित, (परिअ ईक्ष) कहल गेल मुदा महाभारत (आश्व., ७०, १०) कऽ अनुसार कुरुवंशक परिक्षीण होमएक बाद जन्म भेलाक कारण ओ 'परिक्षित' कहायल ।
महाभारतमे हिनका विषयमे लिखल गेल अछि की जाहि समय ओ अभिमन्युक पत्नी उत्तराक गर्भमे छल, द्रोणाचार्यक पुत्र अश्वत्थामा हिनका गर्भमे हत्या करि सम्पूर्ण पाण्डु कुलक नाश करवाक अभिप्राय सँ ऐषीक नामक अस्त्रकें उत्तराक गर्भमे प्रेरित केलक जकर फल ई भेल की उत्तराक गर्भसँ परीक्षितक झुलसल मृत पिण्ड बाहर निकलल । श्रीकृष्णक पाण्डु कुलक नामशेष भऽ जेनाए मञ्जुर नै छल, याह लेल ओ अपन योगबलसँ मृत भ्रूणकें जीवित करि देलक । परिक्षीण या विनष्ट होमए सँ बचायल गेल कारण ई बालकक नाम परीक्षित रखल गेल छल । परीक्षित गुरू कृपाचार्यसँ अस्त्रविद्यामे निपुण भेल छल जे महाभारत युद्धमे कुरुदलक प्रसिद्ध महारथी छल ।[१]
युधिष्ठिर आदि पाण्डव संसारसँ पूर्ण रूप सँ उदासिन भऽ गेल छल आ तपस्याक अभिलाषी छल । अतः ओ शीघ्र यथा शीघ्र परीक्षितकें हस्तिनापुरक सिंहासन पर सुशोभित करि द्रौपदी समेत तपस्या करै लेल चलि गेल ।[२] परीक्षित जब राजसिंहासन पर बैठलक तँ महाभारत युद्धक समाप्ति भेला किछे समय भेल छल, भगवान कृष्ण ओहि समय परमधाम सिधार गेल छल आ युधिष्ठिरक राज्य कएला ३६ वर्ष भेल छल । राज्यप्राप्तिक अनन्तर गङ्गातट पर ओ तीन अश्वमेघ यज्ञ केलक जाहिमे अन्तिम बेर देवतासभद्वारा प्रत्यक्ष आबि बलि ग्रहण केनए छल । हिनकर विषयमे सबसँ मुख्य बात ई अछि की हिनकरे राज्यकालमे द्वापर युगक अन्त भेल आ कलि युगक आरम्भ होनाए मानल जाइत अछि ।
अन्य परीक्षित[सम्पादन करी]
हिनका अतिरिक्त 'परीक्षित' नामक चारि अन्य राजा आओरो भेल जाहिमे तीन कुरुवंशीय छल आ एक इक्ष्वाकुवंशीय । पहिने तीनोमे प्रथम वैदिककालीन राजा छल । हिनकर राज्यक समृद्धि आ शान्तिकें उल्लेख अथर्ववेद (२०. १२७, ७-१०) मे भेल छल । हिनकर प्रशस्तिमे आएल मन्त्र 'पारिक्षित्य मन्त्र', कऽ रूपमे प्रसिद्ध अछि (ऐतरेय ब्राह्मण- ६, ३२, १०)।
सन्दर्भ सामग्रीसभ[सम्पादन करी]
- ↑ Michael Witzel, "Early Sanskritization. Origins and development of the Kuru State". B. Kölver (ed.), Recht, Staat und Verwaltung im klassischen Indien. The state, the Law, and Administration in Classical India. München : R. Oldenbourg 1997, 27-52 [१]
- ↑ Michael Witzel, "Early Sanskritization. Origins and development of the Kuru State". B. Kölver (ed.), Recht, Staat und Verwaltung im klassischen Indien. The state, the Law, and Administration in Classical India. München : R. Oldenbourg 1997, 27-52 [२]
बाह्य जडीसभ[सम्पादन करी]


text:
सीकर जिला
सीकर जिला भारत कऽ राजस्थान प्रान्त कऽ एक जिला छी। ई जिला शेखावाटी नामसँ जानल जाइत अछि , ई प्राकृतिक दृष्टि महत्वपूर्णसँ महत्वपूर्ण अछि हिमर तरह- तरह कऽ प्राकृतिक रंग देखैल मिलैत अछि सीकर जिलाक "वीरभान" सँ बसाया आ "वीरभान कऽ बास" {सीकर कऽ पुराना नाम} नाम देलक। राजा माधोसिंह जी वर्तमान स्वरूप प्रदान केलक आ सीकर नाम देलक। ओ "कासली" गाम के राजा सँ गणेश जी के मूर्ति जीतलक, ई मूर्ति कासली के राजाके एक सन्त द्वारा देल गेल छल , ई मूर्ति कऽ प्राप्ति के बाद कासली गाउ "अविजय" भेल छल , कते बेर सीकर क राजा ने कासली जीतेके प्रयास केलक मुदा असफल रहल , बादमे गुप्तचरो जरिये जब एकर बारे मे सूचना हासिल भेल अपन एक विश्वसनीय सैनिक कऽ साधुक भेष धराकर कासली भेजलक आ छल एहि सँग मूर्ति हासिल केलक तथा आगली सुबह कासली पर आक्रमण कर विजय हासिल केने छल ।
परिचय[सम्पादन करी]
सीकर जिला राजस्थान कऽ उत्तर-पूर्वी भागमे २७ डिग्री २१’ आ २८ डिग्री १२’ उत्तरी अक्षांश तथा ७४ डिग्री ४४’ सँ ७५ डिग्री २५’ पूर्वी देशान्तर मध्य फैलल अछि। एकर उत्तरमे झुन्झुनू, उत्तर-पश्चिममे चूरू, दक्षिण-पश्चिममे नागौर आ दक्षिण-पूर्वमे जयपुर जिला के सीमा लगत अछि।
सन्दर्भ सामग्रीसभ[सम्पादन करी]
- ↑ "Parliamentary Constituencies of Rajasthan", 164.100.9.199/home.html, २०१२, अन्तिम पहुँच २८-Feb-२०१२।
- ↑ "Assembly Constituencies of Sikar district", gisserver1.nic.in/, २०१२, अन्तिम पहुँच २८-Feb-२०१२-०२-२३।


text:
भागलपुर। 19 नवम्बर।
नोटबंदी केँ फैसलाक बाद पूरा देश म' चैल रहल सौ - सौ टक्का के किल्लत क' देखैत 85 वर्षीय जगत सिंह जैन पंजाब एण्ड सिंध बैंक म' 100 - 100 टक्का के अस्सी हजारक नोट जमा केलन्हि। स्थानीय बाजार म' एक दोकान के मालिक श्री जैन लोग सभक समस्या सँ एतेक विचलित भेला कि हुनका लग जतेक 100 - 100 नोट छलैन्ह ल' बैंक मैनेजर लग पहुँच अप्पन खाता म' जमा करेला ताकि लोग सभक मदद भ' सकैन।
श्री जैन बैंक प्रबंधक क' कहला कि हुनकर एहि पैसा सँ कम सँ कम चालीस लोगोक सहायता हेतैन्ह। बुजुर्ग के एहि जज्बा क' देखैत बैंक कर्मचारी शुरू म' हुनका ऐना करबा सँ मना केलन्हि आर कहलन्हि कि ई पैसा एहि संकट के दौर म' हुनका काज हेतैन्ह मुदा ओ खाता म' जमा करा देलाह। श्री जैन केँ सहृदयता क' देखैत बैंक प्रबंधक बाद म' हुनका घर पहुँच धन्यवाद देलन्हि।


text:
जलथल
जलथल नेपालक मेची अञ्चलक झापा जिल्लाक एक गाँउ विकास समिति छि। ई ठामा २४९२ टा घर अछी। अहिज अवस्थित चार कोसे झाडी स यत क सौदर्य बढेन अछि । जलथल गा वि स क कार्यालय बडाबारी म अवस्थित अछ । अहिज स सम्ब्न्धित सम्पूर्ण कार्य क सकेत अछी । जलथल रेड क्रस , स्वास्थ्य चौकि, महेन्द्र माद्यामिक बिद्यालय साथ आर महतोपूर्ण भवन सभ सहो बडाबारी म आवस्थित अछि ।
भूगोल[सम्पादन करी]
ई ठामक अक्षांश आर देशान्तर छि 26.52° N 87.98° E।[१] समुद्र सतह स ई ठाम ८५ मिटर (२७८ फुट) उपर परेत् अछी।
जनसंख्या[सम्पादन करी]
नेपालको सन् २००१क जनगणना अनुसार जल्थलको जनसंख्या १३,१३२ छ।[२] मध्ये पुरुष ४९%, आर महिला ५१% छन्।


text:
- हे...हे...जा एना नै सट...पूजा-पाठक समान छै सब छुआ जाएत ।
- एना किए बाजैत छथि ।हमर देहमे कोनो मैला लागल छै जे छुआ जाएत ।
- तोहर कर्मे एहन छौ जे सब छुआ जेतै ।कतबो नील-टिनोपाल झाड़ि ले रहबे तँ वेश्याक वेश्ये . . . ।
-चुप. . .चुप रहू. . .जँ हम वेश्या छी तँ अहाँ की छी. . .?
- हम पुजारीन छी ।सीता छी, सावित्री छी ।
- बड़ा एलनि राधा बाली ।अहूँ वएह छी जे हम छी ।सब मौगी अपन मरद लऽग वैह रहैत अछि जे हम रहै छी ।हमरसँ तूँ छुआ जेबें ,गै हमरा वेश्या तँ तोरे सभक मरदबा बनबै छौ ।एकटा वेश्याक सप्पत छौ जो पहिने अपन मरदकेँ शुद्ध करा तखन छुआ-छूत मानिहें ।
अमित मिश्र


text:
नवका- पुरनका लेख सर्च करु...
बाढ़ि सं परेशान...
बाढ़ि के लेल जिम्मेदार के ?
सीतामढ़ी के रुन्नीसैदपुर मे तटबंध टूटला के बाद सरकार... प्रशासन तुरंत हरकत मे आएल. मुख्यमंत्री आओर अधिकारी सभ हवाई सर्वे कएलाह. लोक के भोजन... दवाई आओर दोसर सुविधा दए के बात भेल. राष्ट्रीय आपदा राहत बल सेहो राहत... बचाव मे लागल. मोटरवोट सेहो लगाएल गेल. मुख्यमंत्री कहलाह कि पीड़ित परिवार के एक मास धरि राशन मुफ्त मिलत. मुदा सभ सं पैघ गप ई अछि जे हकीकत मे कि भs रहल अछि ?
ई जरूर अछि जे लोक के राहत बांटल जा रहल अछि. मुदा सवाल अछि जे राहत केना बांटल जा रहल अछि ? बाढ़ि सं करीब चारि लाख लोक प्रभावित भेल छथिन्ह. बारिश के मौसम मे हजारों लोक बांध पर खुलल आसमान के नीचां रहल लेल विवश छथिन्ह. किछ लोक खुट्टा गाड़ि... पुरान तिरपाल टांगिsक केहुना रहय के जोगाड़ कएने छथिन्ह. ओना किछ लोक के सरकार तरफ सं तिरपाल मिलल अ मुदा ओ सिर्फ देखाबय लेल कहि सकय छी. आगां जे होए अखन लोक के हाल बड़ खराब अछि.
मरद...सयान लोक त केहुना एम्हर-ओम्हर घुमि फिर... दस ठाम गप-बात कs दिन काटि लेल छथिन्ह. मुदा सभ सं खराब हाल महिला ओर धिआ-पुता के अछि. नेना...बच्चा सभ के पिबय लेल दूध त छोड़ु साफ पानि तक नहि मिलि पाबि रहल अछि. सरकार तरफ सं किछ चूड़ा... गुड़ मिलल त ओतेक लोक मे ओ ऊंट के मुंह मे जीरा जकां साबित भेल. जिनका मिलबो कएलन्हि ओ एक मुट्ठी चूड़ा मे दिन केना कs काटताह? कई ठाम सं त इहो शिकायत मिलि रहल अछि जे राहत बांटय मे सेहो भेदभाव भ रहल अछि. अगर अहि तरहक कोनो गप अछि त ई एकटा बड़का चिंता के बात अछि. जतय बड़-छोट...पैघ-सयान सभ परेशानी मे छथिन्ह ओतेय सेहो भेदभाव ?
बाढ़ि सं लोके नहि माल-जाल के हाल सेहो खराब अछि. माल-जाल के खिलाबय लेल नहि त घास-फुस अछि… नहि कोनो सानी. भूख सं माल-जाल सेहो भरि दिन टेंटिआ रहल अछि. मुदा कएल कि जाए ? राहत के सामान जे किछ आबिओ रहल अछि ओ जतए तक बांटय वाला लोक खुद जा पाबय छथिन्ह बांटि रहल छथिन्ह. दूरदराज के गाम मे... पानि सं बीच मे घिरल लोक के पास कोनो राहत नहि पहुंचि रहल अछि. लोक सभ भूखे बिलबिला रहल छथिन्ह.
अगर जेना लोक सभ के कहनाय छनि... समय रहैत अधिकारी... कर्मचारी... ठीकेदार सभ तटबंध के मरम्मत कs देने रहतथिन्ह त ई दिन देखए के लेल नहि मिलैत. ओना विपक्ष के तरफ सं त ई कहल जा रहल अछि जे एके दिन पहिने सरकार के पास ई रिपोर्ट भेजल गेल छल जे तटबंध पूरा तरह सं सुरक्षित अछि ओर कोनो खतरा नहि अछि. जखन कोनो खतरा नहि छल त फेर टूटल केना ? कि सभ बेर के तरह एहु बेर एकटा आओर जांच होएत आओर रिपोर्ट आएल- गेल भs जाएत ? बाढ़ि खत्म भेलाह के बाद सभ मामला शांत भ जाएत. कि सभ दिन एहिना होएत रहत ? कि दोषी लोक के कोनो सजा मिलत ?
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
मंगलदिन बिहार कैबिनेट के बैसार मे एहि बारे मे फैसला कएल गेल.
सरकार के कहनाए अछि जे बैल, गौरेया आओर पीपल संकट मे अछि. एकर संरक्षण जरूरी अछि.
सरकारक मुताबिक आईकाल्हि खेती मे ट्रैक्टर...ट्रॉली आओक थ्रेसर जैसन मशीन के इस्तेमाल
होए सं बैल के महत्व कम भेल जा रहल अछि. एहिना पेड़- पौधा...जंगल कम होए के कारण गौरेया सेहो कम भ रहल अछि.
बैल...गौरेया के अस्तित्व पर संकट आबि गेल अछि. एहि लेल एकरा बचानाए जरूरी भ गेल अछि. एहि क्रम मे राजकीय पशु आओर पक्षी बनला सं बैल आओर गौरेया के संरक्षण भ सकत.
गाम-घर मे पीपल के गाछ सेहो कम भेल जा रहल अछि. लोकक सांस्कृतिक...धार्मिक मान्यता सेहो जुड़ल अछि एहि सं. गाम-घर मे ब्रह्मस्थान मे पीपल केर गाछक पूजा सेहो होएत अछि.
एहि सभ के संग कैबिनेट के बैसार मे मधुबनी जिला के झंझारपुर ब्लॉक मे सुगरवे नदी पर पुल निर्माणक मंजूरी सेहो देल गेल.
संगे संग सिपाही आओर दरोगा के भर्ती मे महिला के 35 फीसदी रिजर्वेशन देबय के फैसला सेहो कएल गेल. ई रिजर्वेशन पहिने सं पिछड़ा वर्ग केर महिला के मिलय वाला 3 प्रतिशत आरक्षण के अलावा मिलत.


text:
दक्षिण अमेरिकी फुटबल सङ्घ
दक्षिण अमेरिकी फुटबल सङ्घ (स्पेनी: CONfederación sudaMEricana de FútBOL) छोटमे सीओएनएमइबीओएल (CONMEBOL) दक्षिण अमेरिका फुटबल सङ्घक प्रशासनिक तथा नियन्त्रण राखैवाला संस्था छी। कोनमेबोल (CONMEBOL) दक्षिण अमेरिकी राष्ट्रिय फुटबल खेलसभक प्रतिनिधित्व करैत अछि, ई दक्षिण अमेरिका महाद्वीप भितर राष्ट्रिय फुटबल खेलक आयोजना करैत अछि आ प्रतिभागीसभक लेल पुरस्कार वितरण, रूपैया, नियम आ मिडिया अधिकार उपर नियन्त्रण राखैत अछि । एकर मुख्यालय लुक्वे, पाराग्वेमे स्थित अछि आ हाल ई सङ्घक प्रधान अध्यक्ष निकोलस लिओज छी । ई सङ्घ फिफाक सभ सँ छोट सङ्घ छी । ई सङ्घमे १० टा फुटबल सङ्घ सदस्य अछि ।[१][२]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]


text:
दरभंगा। 21 अक्टूबर।
विशनपुर थाना अंतर्गत उखड़ा गाम म' आय गुरूवार दिन एएसपी दिलनवाज अहमद केर नेतृत्व म' एक कृतिम (नकली) डीजल बनबै बाला फैक्ट्री केर भंडाफोड़ भेल अछि, जाहिठाम सँ 50 ड्रम से बेसी नकली डीजल बरामद बरामद कायल गेल अछि। छापामारी केँ दौरान नकली डीजल बनबै बला गिरोह के दुइ सदस्य क' सेहो गिरफ्तार कायल गेल अछि।
विशनपुर थाना प्रभारी रूपक कुमार अंबुज कहला कि गिरफ्तार नकली डीजल के धंधेबाज मिट्टी तेल, मोबिल आदि के प्रयोग सँ नकली डीजल केर निर्माण करैत छलाह। पुलिस केँ मानी तेँ धंधेबाज बहुत पहिने सँ एहि खेल क' अंजाम दैत छलाह। फिलहाल पुलिस पूरा रैकेट केर पता लगेबा म' जुटल अछि।


text:
युवा मैथिल भेल पृथक मिथिला राज्य के लेल आगू ( डेल्ही जंतर - मंतर -22 मार्च से 25 मार्च - 2013)
प्रीय मैथिल,
प्रीय मैथिल,
मिथिला राज्यक लेल चारि दिनक अनशन एहि बातक घोतक अछि जे,सार्थक्ता आब एहि आंदोलन सँ जुड़ि रहल अछि। ई कोनो साधारण निर्णय नहि अछि अपितु,पांडित्य आ परीधीक आवरण तोरि आब आंदोलन अपन सार्वभौमिकताक दीश अग्रसर बुझना जाइत अछि।एहि मे कोनो शंका नहि अछि जे,दशियों सँ काबिल आ कर्मठ लोक मैथिली आ मिथिलाक आंदोलनक आधुनिक स्वरूप के संरक्षन दैत रहलाह मुदा आब एहि स्वरूप के परीधीक दायरा सँ बान्हल नहि राखल जा सकैत अछि आ तैं हम पुर्ण रूपें एहि अनशन के समर्थन करैत छी। इश्वर हुनका एहि कठिन निर्णयक काल मदद करैथि।प्रवीण जी, अहिंक पोस्ट सँ हमरा ई समाचारक ग्याँत भेल तैं हुनकर नाम जानबाक इक्षा हमरा जरूर अछि।
एहन बहुतो लोक छथि जे,सक्षम छथि मिथिलाक एतिहासिक दृष्टिपटल पर अवतरित होयबाक लेल।सूचना क्रांतिक एहि दौर मे हमरे अहाँ के हिनका आगू बढेबाक साधन तैयार करय पड़त आ तखने ओहि परीधी आ परिसीमा सँ हम एहि आंदोलन के बाहर निकालि सकैत छी।हमर मन्तव्य सँ ई तातपर्य नहि होयबाक चाही जे,कियो ओहि परीधीक निर्माणक दोषी छथि मुदा एहि काल मे सबहक सहभागिकताक जरूरत अछि आ एहि समय हम व्यापकतताक विरोधी नहि भय सकैत छी।
हम याद दियाबी जे,८ जनवरीक कमला नेहरू लाइब्रेरीक मिथिलांचल विकास सेनाक कार्यक्रम के ओहि ठामक मिडिया अधिक रास सराहना कैलन्हि अछि।ई खुशीक गप्प अछि जे मिडियो तत्पर छथि एहन तरहक आंदोलन के अमली जामा पहिरेवाक लेल। एहि मे रत्नेशवर झा जीक,मिथिला मुक्ति मोर्चाक सरोज झा जीक,प्रवीण जीक ओ सनेस जे आदित्य जीक माध्यम सँ प्रसारित भेल आ खास क हम सब सँ बेसी प्रभावित भेलहुँ आदित्य जीक नैन्ह कालक तेज आ कर्मठता सँ। आदित्य जी हमर बेटाक तुरिया छथि ओ १२वीं मे छथि मुदा हुनकर अदम्य शाहस आ विद्दुता समस्त मिथिलांचलक मष्तक के गौरवान्वित कय सकैत अछि। मुदा हमरो अहाँक कर्तव्य अछि जे एहि नव पौध के संरक्षण प्रदान करी।
हम समस्त मैथिल चाहे ओ कोनो संगठन वा संस्था सँ जुड़ल छी अपन मात्रीभूमिक रक्षार्थ आगू आयल छी। ककरो कम आ बेसी योगदान सँ जतेक एहि लड़ाई के नहि लड़ल जा सकैत अछि ताहि सँ बेसी समस्त मैथिलक समानैतिक सोच आ सम-भाव सँ। तैं हम समस्त मैथिल सँ आग्रह करब जे कवि एकांत जीक अनशन के समर्थन करी आ आदित्य जी सन मैथिल पुत्र के प्रतिभाक अवलोकन जरूर होयबाक चाही। हमरा गर्व अछि जे हम मैथिल छी आ माँ जानकी सँ ऎह कामना जे,हमर अनेको जन्म एहि मा्त्रीभूमिक सेवा मे समर्पित होयबाक प्रेरणा सँ ओत-प्रोत हो। जय मिथिला,जय मैथिली।
घर- घरमें चूल्हि जरय हर हाथके काज चाही
अप्पन सरकार हो, हमरा मिथिला राज चाही
डोम-चमार-पासवान,मुसहर-सोनार-मु
सलमान
मैथिल- अभिमान युक्त सर्वहारा समाज चाही
धर्म कर्म मर्म ज्ञान , हम बांटि देलहुं दुनियाके
पूजा पाठ अजान संग तिरहुतिया नमाज चाही
पूरब पच्छिम दलान, उत्तर दक्खिन मचानसं
देश-संसदमें गूंज हो ,जोर मैथिल आवाज चाही
------------------भास्कर झा
अप्पन सरकार हो, हमरा मिथिला राज चाही
डोम-चमार-पासवान,मुसहर-सोनार-मु
मैथिल- अभिमान युक्त सर्वहारा समाज चाही
धर्म कर्म मर्म ज्ञान , हम बांटि देलहुं दुनियाके
पूजा पाठ अजान संग तिरहुतिया नमाज चाही
पूरब पच्छिम दलान, उत्तर दक्खिन मचानसं
देश-संसदमें गूंज हो ,जोर मैथिल आवाज चाही
------------------भास्कर झा
एक युवा मिथिला राज्यलेल कैल जा रहल माँग हेतु धरनामें तीन बेर सहभागी बनैत छथि आ हुनका हृदयमें जागृति जगैत अछि जे हमहुँ किछु करी - एवम् प्रकारेन ओ निर्णय करैत छथि जे ४ दिन के अनशन करब। कतेक पैघ बात भेलैक! एहि बात के लेल हुनका आशीर्वाद आ सहयोग के बात नहि कय हजारो तरहक प्रश्न सँ घेरघार कैल जाय, केओ अनुभवहीन कहि अपन अक्खडवादी विचार सँ बेधैथ तऽ केओ औकात सऽ बेसी खोंखी करैत कहैथ जे फल्लाँ रहता तऽ हम या हमर संस्था सहयोग नहि देत, आदि-आदि!
तहिना दोसर युवा जे देखैत छथि बदतर हालत आ दयनीय अवस्था सँ निकैल रहल मिथिला राज्य लेल धरना प्रदर्शन, लेकिन गप देखैत छथि गंभीरादेवी के जितैत तऽ हुनको मन में उद्वेग लैत छन्हि जे धू! ई किदैन-कहाँदैन भऽ रहल अछि आ वास्तविकत लडाई नहि बस सांकेतिक नाममात्र लेल आन्दोलन चलि रहल अछि। तऽ कि मिथिला राज्य सचमें चाही, आ कि बस धूरखेल भऽ रहल अछि? हिनकर जिग्यासा के सेहो शान्त करबाक लेल बेईमानी आ धूरखेल बन्द करैत एक गंभीर प्रयास के आवश्यकता छैक। कहियो युवावस्थामें शुरु कैल मिथिला-मैथिली लेल लडाई आब वृद्ध हड्डी बनि के रहि गेल छथि, लेकिन मिथिला राज्य के माँग कतेक दूर धरि सफलता पौलक तेकर कोनो लेखा-जोखा किनकहु लग नहि। बात बुझू! आम मैथिल तक कोनो आन्दोलन के चर्चो तक नहि पहुँचल। बहुत बात छैक। आत्ममंथन करय वाला बात थिकैक ई सभ। मिथिला राज्यके मजाक जुनि बनाउ। मिथिलाक अस्मिता के जोगेबाक लेल शीघ्रातिशीघ्र किछु करबाक बात टा करू। तकनीकी बात सभ अहाँ सभक मुँह सँ शोभा नहि पबैछ। दुनियामें जेकरा अपन इज्जत के खयाल छैक से संगठित भऽ के लडलकैक आ तदोपरान्त न्याय पेलकैक। अहुँ सभ न्याय लेल लडू। जनता नहि बुझि रहल अछि ताहि लेल जे मोन में अबैत अछि से कय लैत छी आ नाम दऽ दैत छियैक जे धरना केलहुँ..... से युवा में जे कर्मठ विचारधाराके अछि तेकरा सभके नीक नहि लगैत छैक। काज करय पडत। आब अहाँ सभ युवा के आगू राखि के काज करू आ देखियौक जे कतेक जल्दी मौसममें परिवर्तन अबैत छैक।
जखन ठानि लेलहुँ किछु खास करब
तऽ मानि जाउ किछु भऽ के रहत!
बड भेल धूरखेल सँकेत लडाइ
आब अन्तिम बेर कर जोडैत छी!
सहिष्णु मैथिल शान्तिक पूजारी
जुनि क्राँति शाँति सँ खूनी बनय!
चलय कलम सदिखन मानव
लेकिन मैथिलक पहचान बनय!
राज्य मिथिलाक बस एक उपाय
जे बनि के रहय, जे बनि के रहय!
तहिना दोसर युवा जे देखैत छथि बदतर हालत आ दयनीय अवस्था सँ निकैल रहल मिथिला राज्य लेल धरना प्रदर्शन, लेकिन गप देखैत छथि गंभीरादेवी के जितैत तऽ हुनको मन में उद्वेग लैत छन्हि जे धू! ई किदैन-कहाँदैन भऽ रहल अछि आ वास्तविकत लडाई नहि बस सांकेतिक नाममात्र लेल आन्दोलन चलि रहल अछि। तऽ कि मिथिला राज्य सचमें चाही, आ कि बस धूरखेल भऽ रहल अछि? हिनकर जिग्यासा के सेहो शान्त करबाक लेल बेईमानी आ धूरखेल बन्द करैत एक गंभीर प्रयास के आवश्यकता छैक। कहियो युवावस्थामें शुरु कैल मिथिला-मैथिली लेल लडाई आब वृद्ध हड्डी बनि के रहि गेल छथि, लेकिन मिथिला राज्य के माँग कतेक दूर धरि सफलता पौलक तेकर कोनो लेखा-जोखा किनकहु लग नहि। बात बुझू! आम मैथिल तक कोनो आन्दोलन के चर्चो तक नहि पहुँचल। बहुत बात छैक। आत्ममंथन करय वाला बात थिकैक ई सभ। मिथिला राज्यके मजाक जुनि बनाउ। मिथिलाक अस्मिता के जोगेबाक लेल शीघ्रातिशीघ्र किछु करबाक बात टा करू। तकनीकी बात सभ अहाँ सभक मुँह सँ शोभा नहि पबैछ। दुनियामें जेकरा अपन इज्जत के खयाल छैक से संगठित भऽ के लडलकैक आ तदोपरान्त न्याय पेलकैक। अहुँ सभ न्याय लेल लडू। जनता नहि बुझि रहल अछि ताहि लेल जे मोन में अबैत अछि से कय लैत छी आ नाम दऽ दैत छियैक जे धरना केलहुँ..... से युवा में जे कर्मठ विचारधाराके अछि तेकरा सभके नीक नहि लगैत छैक। काज करय पडत। आब अहाँ सभ युवा के आगू राखि के काज करू आ देखियौक जे कतेक जल्दी मौसममें परिवर्तन अबैत छैक।
जखन ठानि लेलहुँ किछु खास करब
तऽ मानि जाउ किछु भऽ के रहत!
बड भेल धूरखेल सँकेत लडाइ
आब अन्तिम बेर कर जोडैत छी!
सहिष्णु मैथिल शान्तिक पूजारी
जुनि क्राँति शाँति सँ खूनी बनय!
चलय कलम सदिखन मानव
लेकिन मैथिलक पहचान बनय!
राज्य मिथिलाक बस एक उपाय
जे बनि के रहय, जे बनि के रहय!


text:
फिफा बेलोन डी' ओर
फिफा बेलोन डी' ओर (फ्रेञ्च उच्चारण: [balɔ̃ dɔʁ],"गोल्डेन बल") अन्तर्राष्ट्रिय फुटबल सङ्गठन् फिफाद्वारा प्रत्येक बर्ष उत्कृष्ट फुटबल खेलाडीसभके प्रदान करैवाला पुरस्कार छी । गोल्डेन बल नाम सँ सेहो जानएवाला ई पुरस्कार बितल बर्षमे उत्कृष्ट खेल प्रदर्शन करनिहार फुटबल खेलाडीके प्रदान कयल जाएत अछि । ई पुरस्कार अन्तर्राष्ट्रिय फुटबल टिमके प्रशिक्षकसभ तथा कप्तानके संगे विश्वक पत्रकारसभक मतक आधारमे तय कयल जाएत अछि ।
ई पुरस्कारक सुरुवात सन् २०१० मे फ्रान्स फुटबल तथा फिफा बर्षक सर्वोत्कृष्ट खेलाडीके मिलाए बनाएल गेल छल ।[१][२] सन् २०१० मे भएल पहिल फिफा बेलोन डी' ओरक उपाधि अर्जेन्टिनाक स्टार खेलाडी लियोनेल मेस्सी जितने छल ।[३]
विजेतासभ[सम्पादन करी]
विजेता खेलाडीसभ[सम्पादन करी]
देशक आधारमे विजेतासभ[सम्पादन करी]
क्लबक आधारमे विजेतासभ[सम्पादन करी]
फिफा बेलोन डी' ओर सम्मान[सम्पादन करी]
सन् २०१४ मे सम्मानक रुपमे ब्राजिलक महान फुटबल खेलाडी पेलेके फिफा बेलोन डी' ओर सम्मान प्रदान कयल गेल छल । पेले ब्राजिलके ३ बेर फुटबल विश्वकप जितेला बादो हुनका फिफाद्वारा कोनो सम्मान प्राप्त नै भेल छल कियाकी हुनकर समयमे फिफा बेलोन डी' ओर युरोपेली खेलाडीके मात्र प्रदान कयल जाएल छल ।
सन्दर्भ सामग्री[सम्पादन करी]
- ↑ "World Cup 2010: Fifa and Ballon d'Or player awards to be merged", The Daily Telegraph, ५ जुलाई २०१०, अन्तिम पहुँच १५ जनवरी २०१६।
- ↑ Wahl, Grant (१५ सितम्बर २०१०), "Xavi, Messi are primary contenders for the 2010 FIFA Ballon d'Or", Sports Illustrated, अन्तिम पहुँच १५ जनवरी २०१६।
- ↑ "The FIFA Ballon d'Or is born", FIFA, ५ जुलाई २०१०, अन्तिम पहुँच १५ जनवरी २०१६।
बाह्य जडीसभ[सम्पादन करी]


text:
नव दिल्ली: साहित्य अकादमी अनुवाद पुरस्कार मैथिलीमे एहिबेर प्रसिद्ध नाट्यकार गुणनाथ झा कें देल जायत. हुनका ई पुरस्कार साहित्य अकादमीसँ प्रकाशित अजित कुमार घोष द्वारा संकलित "बांग्ला एकांकी संग्रह" केर मैथिली अनुवाद लेल देल गेलनि अछि. सोमदिन 10 मार्च कें अकादेमीक अध्यक्ष विश्वनाथ प्रसाद तिवारी केर अध्यक्षता मे भेल बैसक मे ई घोषणा कयल गेल. ई पुरस्कार वर्ष 2013 हेतु तीन सदस्यीय कमेटी द्वारा चयनित पोथी पर देल गेल अछि. अकादेमी दिस सं पचास हजार टाका ओ ताम्रफलक एहि बरखक कोनो तिथि कें पुरस्कार स्वरूप देल जायत. डॉ ब्रजकिशोर मिश्र, डॉ अमरनाथ झा ओ डॉ महेंद्र नारायण राम केर चयन समितिक निर्णय केर आधार पर गुणनाथ झा कें ई पुरस्कार देल जयबाक घोषणा भेल अछि. ज्ञात हो जे गुणनाथ झा मैथिलीक वरिष्ठ नाट्यकार छथि. (Report: मिथिमीडिया ब्यूरो)
Tags: हालचाल


text:
इबोला
इबोला भाइरस रोग (EVD) या इबोला रक्तस्रावी ज्वर (EHF)इबोला भाइरसक कारणसँ होए वाला एक मानव रोग छी।
लक्षणसभ[सम्पादन करी]
ई रोगक लक्षण भाइरसक सम्पर्कमे आवेके बाद दुई सँ तीन सप्ताहक बीचमे सुरु होइत अछि, जाहिमे ज्वर, शोर थ्रोट, मांसपेशी दुखेनाई, आ माथ दुखेनाई होइत अछि। विशेष उन्टी, आ पेटझरी देखा पडैके साथे, कलेजा आ मृगैलासभक कार्य करै वाला क्षमता घईट गेल देखल जाइत अछि। ई अवस्थामे, किछ लोगसभमे रक्तस्राव होइ के समस्यासभ सुरु होइत अछि।[१]
कारण[सम्पादन करी]
ई भाइरस संक्रमित जानवर (सामान्यतया बानरसभ या फल चमगुद्रीसभक) रक्त या शारीरिक तरल पदार्थसभक सम्पर्कमे आवेसँ होइत अछि।[१] प्राकृतिक वातावरणमा हावाको माध्यमबाट फैलिने कुराको प्रमाण भेटिदैँन।[२] फल चमगुद्रीसभ संक्रमित नै भेलासँ ओ सभमे भाइरस होइत अछि तथा भाइरस सारैत अछि कहीके विश्वास कएल जाइत अछि। लोगमे संक्रमण भेलाक बाद, ई रोग लोगसभक बीचमे सरैत अछि। उत्तरजीवी पुरुषसभक ई रोगक वीर्य क माध्यमसँ करिब दुई महिनाधरि फैलावे सकैत अछि। पहिचान करवाक लेल, ओहने लक्षणसभ भेल अन्य रोगसभ जेना मलेरिया, हैजा आ अन्य भाइरल रक्तस्रावी ज्वरसभक पहिले अलग करल जाइत अछि। रोगक पहिचानक पुष्टि करैके लेल रक्तके नमूनासभ एन्टिबडीज, आइरल RNA, या स्वयम् भाइरसके लेल परीक्षण कएल जाइत अछि।[१]
रोकथाम[सम्पादन करी]
उपचार, रोग निदान आ महामारी विज्ञान[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ १.२ "Ebola virus disease Fact sheet N°103", World Health Organization, मार्च २०१४, अन्तिम पहुँच १२ अप्रैल २०१४।
- ↑ "2014 Ebola Virus Disease (EVD) outbreak in West Africa", WHO, Apr २१ २०१४, अन्तिम पहुँच ३ अगस्त २०१४।


text:
देश के लेल एहि सं बेसि शर्म के बात कि होएत जे पूर्व राष्ट्रपति राष्ट्रपति डॉ एपीजे अब्दुल कलाम के संग जे बदसलूकी कएल गेल छल... ओकरा नागरिक उड्डयन मंत्रालय तीन मास धरि दबौने रहल. एकर जानकारी मंत्रालय के घटना के एक दिन बादहिं द देल गेल छल...मुदा कोनो कार्रवाई नहि भेल. प्रफुल्ल पटेल जीक मंत्रालय तखन जागल जखन दिल्ली के अखबार मे एहि बारे मे खबर आएल.
खबर अएला के बाद देश भर मे एकर निंदा कएल गेल. लोक सभ खिसिया गेलाह जे आखिर भारत के संग ई सभ कहिआ तक होएत रहत. भारत के गोर देश वाला सभ कहिआ तक बेइज्जत करैत रहत. विदेश के बात त छोड़ु जखन देश मे ई सभ होएत रहत... त एहि पर कि कहल जाए.
बात अछि 21 अप्रैलक राति के... पूर्व राष्ट्रपति डॉ. कलाम कांटीनेंटल एयरलाइंस के विमान सं न्यूयॉर्क जाए छलाह. दिल्ली के इंदिरा गांधी अंतरराष्ट्रीय हवाई अड्डा पर जखन कांटीनेंटल एयरलाइंस के अधिकारी पूर्व राष्ट्रपति के लाइन मे लगा सुरक्षा जांच के लेल जूता उतारय लेल कहलखिन्ह त हुनका संग मौजूद अधिकारी एकर विरोध कएलखिन्ह . बतएलखिन्ह जे हिनका सुरक्षा जांच सं छूट मिलल छनि. मुदा विदेशी एयरलाइंस अधिकारी एकरा अनसुना करैत डॉ कलाम के संग खराब बर्ताव कएलक. पूर्व राष्ट्रपति एहि पर अपन बड़प्पन देखाबैत कोनो शिकायत नहि कएलखिन्ह. ओना सुरक्षा अधिकारी के तरफ सं एहि घटना के रिपोर्ट ओहि दिन उड्डयन मंत्रालय के भेज देल गेल. मुदा मंत्रालय एकरा दाबने रहल. हल्ला भेलाह पर पटेलजी जगलाह आओर लोक के गुस्सा के देखैत कार्रवाई के बात कहलखिन्ह. लोक के नाराजगी के देखैत एयरलांइस के कारण बताओ नोटिस जारी कएल गेल.
संसद मे एहि मुद्दा पर काफी हंगामा भेल. बीजेपी नेता अरुण जेटली एकरा पूरा देश के अपमान बतएलखिन्ह . हुनकर कहनाय छलन्हि जे दोसर देश के नेता आबैत अछि त हम हवाईअड्डे पर हुनकर गर्मजोशी सं स्वागत करैत अछि. मुदा दोसर देश अपमान. समाजवादी पार्टी के प्रो. रामगोपाल यादव जीक कहनाय छलन्हि जे कंपनी के खिलाफ तत्काल कठोर कार्रवाई करबाक चाही जेहि सं आगां एहन घटना फेर नहि होए. आओर सुरक्षा जांच के लेल पूर्व राष्ट्रपति पर दबाव बनाबय वाला अधिकारी के तुरंत ओकर देश वापस भेज देबाक चाही.
कांग्रेस के जयंती नटराजन के कहनाय छलनि जे जखन धरि दोषी के सजा नहि मिलि जाएत अछि... कांटीनेंटल एयरलाइन के उड़ान रद्द करि देबाक चाही. भाजपा के सुषमा स्वराज के कहनाय छलनि जे अमेरिका से कोनो रिश्ता दोस्ती के स्तर पर होबाक चाही नहि कि दासता के स्तर पर. जेडीयू के शरद यादव आरोप लगएलखिन्ह दे सरकार राष्ट्रीय स्वाभिमान के कुचलि रहल अछि.
एतेक होएतहुं ओहि ढीठ कांटीनेंटल एयरलाइंस के नहि देखिऔ... ओकरा एहि पर कोनो पछतावा नहि... ओकर कहबाक छल जे ओ त अमेरिकी प्रोसीजर के पालन करि रहल छल. आओर एहि प्रक्रिया सं सभ यात्री के गुजरय पड़ैत अछि. ओना मामला के तूल पकड़ैत देखि एयरलाइन आब माफी मांगी लेलक अछि. मुदा कि सिर्फ माफी मांगला सं मामला शांत भ जाएत अछि.
ई पहिल बेर नहि अछि. एहि सं पहिनहुं जखन जार्ज फर्नाडिस रक्षा मंत्री छलखिन्ह... तखन अमेरिका मे जांच के नाम पर हुनकर कपड़ा उतारबा लेल गेल छल. एकटा केंद्रीय मंत्री के एहन बेइज्जती मुदा सरकार चुप्प रहल. सभ सं बड़का गप ई जे एहि बातक खुलासा भारत के कोनो अधिकारी नहि खुद अमेरिका के पूर्व उप-विदेश मंत्री स्ट्रोब टालबोट अपन किताब मे कएलखिन्ह ...तखन लोक के पता चलल.
पिछला साल सेहो मास्को हवाई अड्डा पर केंद्रीय मंत्री प्रणब मुखर्जी के जांच कएल गेल छलन्हि. मुदा ओहि टाइम अफसर सभ टोका-टोकी कएने छलखिन्ह. पूर्व लोकसभा स्पीकर सोमनाथ चटर्जी जीके त सुरक्षा जांच मे छूट नहि मिलला पर ऑस्ट्रेलिया आओर ब्रिटेन के अपन यात्रा रद्द करय पड़लन्हि.
इ सभ भारत के लचर रवैया के कारण अछि. भारत अपन कनि सख्त रुख अपनाबय त सभ ठिकान लगि जएताह. मुदा एहि के लेल मजबूत इच्छाशक्ति वाला नेतृत्व के जरूरत अछि... लिचर नेतृत्व के नहि. चाहे ओ विदेश मे भारतीय पर हमला होए आ वीआईपी के सुरक्षा जांच के... सरकार अगर गंभीर रहत त ककरो कि मजाल जे चूं-चां करत.


text:
उल्लेखनीय अछि कि बरख 2001 म' पूर्व पर्यटन एवं कला संस्कृति मंत्री अशोक सिंह केर प्रयास सँ स्थापित कारु खिरहिर संग्रहालय स्थापित कायल गेल छल। जाहि क' देखबाक लेल दूर- दूर सँ लोग कोसी क्षेत्र के पुरातात्विक व ऐतिहासिक अवशेष क' देखा आबैत छल। बरख 2005 म' एहि संग्रहालय सँ भगवान बुद्ध केँ बेशकीमती मूर्ति चोरी चोरी भ' गेल छल। तहिये सँ संग्रहालय क' बंद क' देल गेल छल।
अपने क बता दी आय धरी प्रशासन चोरी भेल भगवान बुद्ध केर मूर्ति क' बरामद करबा म' विफल अछि, मुदा संग्रहालय बंद रहब लोग सभ क' खगैत छलैन्ह। एहि बीच पुरातत्व निदेशालय द्वारा पुन: संग्रहालय क' खोलाबक अनुमति सँ सभक बिच खुशीक माहौल अछि। संग्रहालयाध्यक्ष कहल कि अगर सबकुछ ठीेक- ठाक रहल तेँ संग्रहालय नियमित खुजल रहत। एहि मौक़ा पर रक्तकाली मंदिर प्रबंध समिति केँ व्यवस्थापक कुमार हीरा प्रभाकर, सदस्य राजेश्वर यादव, भगवान झा समेत बहुत रास लोग उपस्थित छलाह।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 22 दिसंबर 2012
रुबाइ
सिस्टम आइकेँ किए बबाल बनल अछि
नेता सभ तँ एकटा जपाल बनल अछि
बड़का बड़का बागर सभ राज चलबैए
जनताक प्राणेपर सबाल बनल अछि


text:
मैथिलीक सैकड़ों एहन गीत अछि जकरा सुनितहिं मन खुश भs जाएत अछि. मैथिली गीत सुनय मे जे अलौकिक आनन्द मिलैत अछि ओ कोनो आओर गीत मे नहि मिलि सकैत अछि चाहे ओ सुपरहिट मुम्बइया फिल्म के गीत किएक नहि होय. अहां सभ मैथिली गीत सुनैत होएब. कि अहां बता सकैत छी जे मैथिलीक सभ सं लोक प्रिय गीत कोन अछि ? ओहि गीत के अहां किएक सभ सं कर्णप्रिय मानैत छी ? अहां सभ के लेल ई सवाल कठिन नहि अछि. मुदा हमरा सन ओ सभ लोक जे गाम-घर मे नहि रहैत छथिन्ह... हुनका लेल ई सवाल बड़ महत्व राखैत अछि. अहां के एहि सवाल के जवाब सं कतेक लोक के कई तरहक गीत के बारे मे जानय लेल मिलतन्हि. अहांक पसंद के बाद लोक सभ सेहो ओहि गीत के सुनय के कोशिश करताह. त देर नहि करू. झट द मैथिलीक सभ सं लोकप्रिय गीत के नाम कमेंट वाला लिंक के क्लिक क लिख भेजु. कमेंट वाला मे कोनो परेशानी होए त ओहि मे बॉक्स के ऊपर मे एकटा आओर लिंक अछि
Comment
ओकरा क्लिक कs अपन जवाब लिखु. अगर ओना नहि करय चाहय छी त अहां अपन पसंदक गीत के नाम लिखि हमराhellomithilaa@gmail.com
पर मेल क s दिअ. धन्यवाद.


text:
नवका- पुरनका लेख सर्च करु...
पुरस्कार
हमरा इ सूचित करैत अपार हर्ख भए रहल अछि जे मैथिलीक एक मात्र गजलक ब्लाग " अनचिन्हार आखर"http://anchinharakharkolkata.blogspot.com/ नव शाइर के प्रोत्साहित आ पुरान शाइरक निन्न तोड़बाक लेल एकटा तुच्छ मुदा भावना सँ ओत-प्रोत पुरस्कार अहाँ लोकनिक माँझ लाबि रहल अछि जकर नाम "गजल कमला-कोशी-बागमती-महानंदा" रखबाक नेआरअछि।
इ पुरस्कार दू चरण मे पूरा कएल जाएत जकर विवरण एना अछि--------
पहिल चरण-----------हरेक मास मे प्रकाशित गजल, रुबाइ, कता, फर्द, समीक्षा, आलोचना, समालोचना, इतिहास ( गजल, रुबाइ, कता, फर्द आदिक) मे सँ एकटा रचना चूनल जाएत जे सालक बारहो मास चलत (साल मने १ जनवरी सँ ३१ दिसम्बर) ।
एहि तरहें चयन कर्ता लग अंतिम रूप सँ बारह रचना प्राप्त हेतन्हि।
दोसर चरण------ चयनकर्ता अंतिम रुप सँ मे प्राप्त रचना के ओकर भाव, व्याकरण आदिक आधार पर एकटा रचना चुनताह, जे अंतिम रुप सँ मान्य हएत आ ओकरे इ पुरस्कार देल जाएत।
रचना चुनबाक नियम-------------
१) रचना अनिवार्य रुपें "अनचिन्हार आखर" http://anchinharakharkolkata.blogspot.com/पर प्रकाशित होएबाक चाही। जँ कोनो रचनाकारक रचना अन्य द्वारा प्रस्तुत कएल गेल छैक सेहो मान्य हएत।
२) रचना मौलिक होएबाक चाही। जँ कोनो रचनाक अमौलिकता पुरस्कार प्राप्त भेलाक बाद प्रमाणित हएत तँ रचनाकार सँ अबिलंब पुरस्कार आपस लए लेल जाएत आ भविष्य मे एहन घटना के रोकबाक लेल " अनचिन्हार आखर" कानूनी कारवाइ सेहो कए सकैत अछि।
३) रचना चयन प्रकिया के चुनौती नहि देल जा सकैए।
४) एहन रचनाकार जे मैथिलीक रचना के अन्य भाषाक संग घोर-मठ्ठा कए लिखैत छथि से एहि पुरस्कारक लेल सवर्था अयोग्य छथि, हँ ओहन रचनाकार जे मैथिली आ अन्य भाषा मे फराक-फराक लिखैत छथि तिनकर रचना के पुरस्कार देल जा सकैए, बशर्ते कि ओ अन्य पात्रता रखैत होथि।
५) पहिल चरणक प्रकिया हरेक मासक ५ सँ १० तारीखके बीच आ दोसर चरण हरेक तिला-संक्रान्ति के पूरा कएल जाएत।
६) एहि पुरस्कारक चयन पूर्णतः आन-लाइन होएत ।
७) रचनाकार कोनो देशक नागरिक भए सकैत छथि।
८) " अनचिन्हार आखर"क संस्थापक एहि पुरस्कार मे भाग नहि लए सकैत छथि।
९) पुरस्कार राशिक घोषणा बाद मे कएल जाएत।
हमर ईमेल:-info@hellomithilaa.com
सदस्यता लें टिप्पणियाँ भेजें (Atom)


text:
कोलकाता. हिन्दी फ़िल्म मे कावेरी झा, सोनल झा, श्रीति झा आ श्रेया झा केर बाद एकटा आओर सुन्दर व सौम्य मैथिल अभिनेत्रीक अवतरण भेल अछि जिनक नाम छनि अनुरिता झा. साहित्यकार परिवार सं संबंध राखय बाली आ भारतक नामी–गिरामी मॉडल मे शुमार अनुरिता मूलरूप सं मधुबनी जिलाक ढेंगहा हरिपुरक (बख्सी टोला) निवासी छथि. प्रख्यात साहित्यकार एवं मुख्य अभियंता उपेन्द्रनाथ झा 'व्यास' केर पौत्री आ मैथिल अर्थशास्त्री शैलेन्द्र कुमार झाक सुपुत्री अनुरिता BITS पिलानी विद्यापीठ सं मैट्रिक आ पटना विश्वविद्यालय सं विज्ञान मे अन्तरस्नातक क' नेशनल इन्स्टिच्यूट ऑफ़ फ़ैशन डिजायनिंग, दिल्ली मे नामांकन लेलीह. हिनका बाल्यकालहि सं मॉडलिंगक बड्ड शौख रहनि. दिल्ली मे रहैत अनुरिता V चैनल पर प्रसारित कार्यक्रम “Get Gorgeous”(2006) केर विजेता बनलीह. 2007-08क बाद अनुरिता मुम्बइ शिफ़्ट कय गेलीह आ अभिनय कोर्सक समाप्ति केर उपरान्त हिन्दी फ़िल्म मे अपन भाग्य अजमाबय लगलीह. एकटा लघु फ़िल्म मे अभिनय सं अपन अभिनय कैरियरक शुभारंभ कयल. मुदा अनुरिता झा कें अनुराग कश्यपक चर्चित फ़िल्म “गैंग्स ऑफ़ वासेपुर” सं वास्तविक सफ़लता भेटलनि आ बेसी चर्चित भेलीह. अहि फ़िल्म मे हिनकर अभिनय अति प्रशंसनीय अछि. अनुरिता कयकटा प्रोडक्ट्सक ब्रांड अम्बेसडर सेहो छथि.
— भास्कर झा
— भास्कर झा
Tags: सिनेमा


text:
15 जून 1942 कें मातृक भटपुरा (मधुबनी) मे जन्म लेनिहार, मूलतः रैमा, झंझारपुर (मधुबनी)क वासी गुणनाथ झा 1964 सं कोलकाता मे रहि रहल छथि. गुणनाथ झा नाट्यकर्मी ओ नाट्यलेखक छथि. हिनक कइएक गोट नाटक बेस चर्चित-प्रशंसित रहल अछि. हेमनिएमे साहित्य अकादेमी, दिल्ली हिनका 'बांग्ला एकांकी नाट्य संग्रह'क लेल बर्ख 2013 हेतु अनुवाद पुरस्कार देलक अछि. मिथिमीडिया लेल गुणनाथ झा सं भेंट क' बातचीत कएलनि मिथिलेश कुमार झा.
साहित्य अकादेमीक अनुवाद पुरस्कार हेतु चयन पर बधाइ ओ शुभकामना. ई समाद हमरा कइएक कारणे आह्लादित कएलक. अपने कें केहन लागि रहल अछि?
पुरस्कार समादसं एक दिस खुशी भेल त' दोसर दिस माथ पर उत्तरदायित्व घनगर बुझाय लागल अछि. ई आकांक्षा आब बेसी प्रबल भ' गेल अछि जे नाटकक क्षेत्र में किछु करी.
अपनेक लिखल पहिल नाटक कोन अछि आ एखन धरि कए गोट नाटक लिखल ओ प्रकाशित अछि?
पहिल नाटक 'कनिया-पुतरा' आ तकर बाद 'पाथेय', 'शेष नै', 'आजुक लोक', 'जय मैथिली' आदि नाटक लिखल अछि. संगहि 'लाल बुझक्कड़', 'मधुयामिनी', 'सातम चरित्र', 'अभिनव विद्यापति' आदि एकांकी सेहो लिखने छी. एहि समस्त कृति मे 'शेष नै', आजुक लोक, लाल बुझक्कड़, अभिनव विद्यापति आदि अप्रकाशित अछि.
साहित्यिक विधा मे अपन बात कहबाक लेल अपने नाटकहि कें माध्यम बनाओल, तकर कारण?
मैथिल जन्मजात मनोरंजनप्रिय होइ छथि. संगहि जनजागरण दृष्टिए ई विधा सर्वाधिक सशक्त छै.
अपन लिखल नाटक सभमे सबसँ नीक अपने कें कोन लगैत अछि?
पाथेय आ शेष नै
नाटक लिखबा काल अपने कोन वास्तु सभकेँ धियान मे रखैत छिऐ?
पहिने समाज, तखन कलाकार, मंच, मंच-तकनीक आदि विभिन्न वस्तु सभ.
मैथिली नाट्यकार मे सम्प्रति के' सभ नीक काज क' रहल छथि?
हम सभ केंद्र बिंदु पर नहि छी. तखन विश्वास अछि जे भविष्य मे स्थिति सुधरतै आ से नाट्यलेखनक लगातार चेष्टा सं संभव छै.
कलकत्ता मैथिली रंगमंच पर के' सभ नीक कलाकारक रूपमे काज कएने छथि?
निर्देशकक रूप मे कमलनारायण कर्ण, पं. त्रिलोचन झा, श्रीकांत मंडल आदि. कलाकारक रूप मे लक्ष्मीनारायण मिश्र (पचही), जनार्दन झा, फेकू मिश्र, विश्वम्भर ठाकुर, श्रीकांत मंडल, शुकदेव ठाकुर, रामलोचन ठाकुर, कमल नारायण कर्ण, त्रिलोचन झा, रेखा झा (पहिल मैथिलानी रंगकर्मी, 1965में घनानाथ झा केर नाटक 'शैव्या-हरिश्चंद्र' मे), शारदा चौधरी (शेष नै, 1980-81मे) आदि.
मैथिली नाट्यलेखन मे अवरोधक तत्व की छै?
रंगमंच कमी.
नाट्यलेखनमे आगां अपनेक की योजना अछि?
नाट्यपत्रिका (लोकमंच)क माध्यमसं अवरोधक तत्व कें सोझाँ आनी. नव नाटक लिखबाक विचार सेहो अछि.
मैथिली रंगमंच कें उपलब्ध सुविधा आ मैथिली नाट्यलेखन मे की सामंजस्य अछि?
मैथिली नाटक त्रिकोण मे फँसल अछि. गामक दर्शक शहरी नाटक नै बुझै छै. गामक दर्शककें धियान मे राखि नाटक नै लिखा रहल छै. मात्र भावनाकें धियानमे राखि नाटक नै लिखेबाक चाही.
अपनेकें बांग्लासं मैथिली मे कुशल अनुवादक हेतु अनुवाद पुरस्कार देल जयबाक घोषणा भेल अछि. अनुवाद करैत काल की सभ धियान में रखैत छियै?
भाषा, शैली, चरित्र, सम्बोधन, हिज्जे, पात्र, संबंध, भाव, शब्दार्थ आदि कें विशेष रूपेँ.
अपने सभक द्वारा दक्षिण कोलकाता मे सेहो खूब नाट्यमंचन भेल. तकर कोनो ख़ास कारण?
दक्षिण कोलकाता उत्साही दर्शक विशेष क' विश्वनाथ झा (जगति-बेनीपट्टी) ओ हरिलाल ठाकुर (सरिसव पाही-हाटी) आक्रोश जे सभ मंचन उत्तरे कोलकाता मे किएक होइत अछि? मिथियात्रिक दक्षिणमे जा क' कइएकटा नाटक कएलक. एहिमे हिनका लोकनिक सहयोगो भेटल. तकर बाद मिथियात्रिक घूमि-फिरि क' नाटक करय लागल.
अपन शिक्षा, आरंभिक जीवन आ वृत्तिक विषय मे कहल जाय?
शिक्षा गाम, सरिसव आ दड़िभंगा मे भेल. हम अंग्रेजी सं एमए करैत रही जे अपूर्ण रहल. कलकत्ता हम पढ़बाक उद्देश्ये आएल छलहुं मुदा एहि ठाम मैथिल समाजक गरीबताइ देखि नामांकन नै करओलहुँ आ सामाजिक कार्य करबाक निर्णय लेलहुं. पछाति एलआईसी मे नौकरी कएलहुँ. 21 बरखक अवस्था मे पहिले-पहिल उपन्यास लिखलहुं जे अप्रकाशित-अनुपलब्ध अछि. आरंभिक काल मे कविता सेहो लिखैत रही, किछु प्रकाशितो भेल अछि. हमर पिता बांग्ला जनैत छलाह. मिथिलाक्षर हमरा माए-पितियाइनकें अबैत छलनि. हमरो अबैत छल. माएकें त' मात्र मिथिलाक्षरे टा अबैत छलनि. कलकत्ता मे मिथिला कलाकेन्द्र / मिथियात्रिक संस्थापक मे हमहूँ छी.
(फोटो-गुंजनश्री :पटना प्रवासक दौरान गुणनाथ झा पत्नीक संग)
(फोटो-गुंजनश्री :पटना प्रवासक दौरान गुणनाथ झा पत्नीक संग)
Tags: साक्षात्कार


text:
रविवार, 28 अगस्त 2011
काज करू,तखन बाजू !
की लेब, गप्प? लिय'लप्प के लप्प । मुदा हमरो लगै छल ई सब गप्पे छियै । जखन व्यक्तिगत स्वार्थ टकराइ छै त' सर्व प्रथम सिद्धांत पानि भरै लए चल जाति छै। अन्नाक अनशन,जन सम्रर्थन,फेर ओकर समाप्ति सब किछु हमरा गप्प लगैये । जनलोक पाल मे एन.जी.ओ.के कियैक ने राखल गेलै ? की हेतै ज' जनलोक पाले मे भ्रष्टाचार पैसि जाइ ? ओकरा पर के नजरि रखतै ? अन्ना कि केजरीवाल कि शांति भूषण कि किरण बेदी चुनाव नंइ लड्ती...जे.पी. सेहो चुनाव नंइ लडला,कोनो जबाबदेही नंइ लेलनि । ई त' आरो भयावह । अरे अहां उत्तरदायित्व ल'क' काज करियौ आ लोकके देखबियौ जे अहां कोना काजरक कोठली मे रहियो क'बेदाग छी । तखन ने लोक बूझत । आ सोझे कुचेष्टा कारबा मे की
छै? क्यो क' सकैये । काज क' क' देखबियौ,तखन ने बूझब अन्ना । ई देश अदौ स' भ्रष्टाचार मे लिप्त छै,एकरा ने बचबियौ । दोसर "दूसरी आज़ादी"...बहुत भेलै ।
प्रस्तुतकर्ता साकेतानन्द नवहटिया पर 10:46 pm
सदस्यता लें टिप्पणियाँ भेजें (Atom)


text:
बम्बइ: अन्तर्राष्ट्रीय मैथिल परिषदक संयोजनमे मिथिलाक गौरबशाली इतिहास एवं मिथिला राज्यक औचित्य पर एकटा भव्य संगोष्ठीक आयोजन मायानगरी मे विगत रविदिन (16 फरवरी) कें आर्यसमाज हाल, हिन्दुस्तान चौक, मुलुण्ड मे भेल. मुख्य वक्ता पं० जीबकान्त मिश्र मिथिलाक ऐतिहासिक महत्वक वर्णन करैत कहलनि जे मिथिलाक माटिमे ओ शक्ति समाहित अछि जाहिसँ आदिशक्ति जगदम्बा सीता धरतीक गर्भसँ बेटी बनिकऽ उत्पन्न भेल छलीह. जनिक अनुकम्पा सं मिथिला एवं चरा-चर विश्व लाभान्वित भेल अछि ओ भऽ रहल अछि. मिथिलाक भूमि ओ भूमि अछि जाहि ठाम भगवान श्रीराम भगवान नहि अपितु एक व्यक्तिक रूपमे मानल जाइत छथि. जगदम्बा सीताक सहयोगिनी अनेक देबी जल स्वरूपा भऽ कमला, कोसी, गण्डकी, यमुना आदि रूपमे विराजमान छथि. जाहि ठाम पग-पग पर मिथिलाक पुरातन संस्कृति, समृद्धि एवं उन्नतिक प्रमाण बिखरल पडल अछि, जकरा समझबाक ओ सहेजबाक आवश्कता अछि. लोक अपना संस्कृति कें छोडैत जा रहल छथि ई चिन्ताक विषय अछि, तै हमरा लोकनि कें एहि विषय पर ध्यान देबाक आवश्यकता अछि.
संस्थाक अध्यक्ष चक्रधर झा मिथिलाक प्रति शासनक अवहेलनासँ उत्पन्न विपन्नताक कारणे होबयबला पलायनक प्रति चिन्ता व्यक्त करैत कहलनि जे ई बिहार एवं भारत सरकारक मिथिलाक उपेक्षाक देन अछि. तै आब ओ समय आबि गेल अछि जे हमरा लोकनिके अपना भाग्यक विधाता स्वयं बनय पडत.
मिथिलामे एखनो संसाधनक कमी नहि अछि. अजस्त्र जलश्रोत, उर्वर माटि एवं मैथिल युवावर्गक प्रतिभा ओ मेहनतिक सदुपयोक क' लेलासँ मिथिला भारतक सभ प्रान्तमे अग्रसर भ' सकैत अछि. संगहि संस्थाक उद्देश्य मिथिलामे प्रतिभाक विकास हेतु सेमिनारक आयोजन करब, अप्रवासी मैथिलकें मिथिलाक मूलधारा सँ जोडब आ संस्थाक माध्यम सँ व्यवसायिक प्रशिक्षणसँ आत्मनिर्भर बनयबाक हेतु कार्यक्रम चलयबाक घोषणा सभाक समक्ष कयलनि. प्रमुख अतिथि महेश्वर मिश्र एहि अभियानमे अपन सहयोगक वचन देलनि. सदरे आलम गौहर, विनय विश्वबन्धु एवं प्रो० कृष्णकुमार झा 'अन्वेषक' अपन काव्यपाठसँ श्रोताकें आह्लादित कयलनि. मञ्च सञ्चालन प्रो० कृष्णकुमार झा 'अन्वेषक' कयलनि. (Report: मिथिमीडिया ब्यूरो)
Tags: हालचाल


text:
- जीआई टैग मे ‘मिथिला मखान’ नाम के लेल जन-जागरण के आह्वान :: बैद्यनाथ चौधरी ‘बैजू’
——————————–
प्रेस वार्ता मे विद्यापति सेवा संस्थानक महासचिव डॉ बैद्यनाथ चौधरी बैजू अभियानक रूपरेखा बतेलन्हि
————————-
सुप्रसिद्ध गायक विकास झा के गाओल जागरूकता गीत के बनायल गेल संस्थानक “मिथिला मखान” अभियान गीत
————————–
कवि कोकिल विद्यापति अपन सर्वश्रेष्ठ रचना ‘सहज सुमति वर दिय हे गोसाउनि’ में जहि सहज सुमति कए याचना कुलदेवी माँ भगवती सँ कयने छथि, विद्यापति सेवा संस्थान सेहो ओहि सहज सुमति के स्वर्णिम पद पर जनमानस के जागृत करबाक संकल्प लेल। जीआई टैग मे मिथिला मखान के रूप में नाम दर्ज कराबय के लेल जन सहयोग आ जन-जागरण के केंद्र ‘ग्रामशक्ति’ अछि। उक्त बात रविवार के विद्यापति सेवा संस्थान के तत्वावधान में आयोजित प्रेस वार्ता में संस्थान के महासचिव डॉ बैद्यनाथ चौधरी बैजू कहलथि।
ओ कहलथि कि वैश्विक महामारी कोरोना के ध्यान में रखैत शासन-प्रशासन द्वारा निर्धारित सब नियम के अक्षरश: पालन करैत मिथिला के जन-जन के मत के पत्र प्रेषण एवं सोशल मीडिया के विभिन्न प्लेटफार्म पर सक्रियता के साथ स्थापित कयल जा रहल अछि। ओ कहलथि कि संस्थान के जन जागरण अभियान के प्रतीक चिह्न ‘एक आँजुर मखान’ होयत। जकर प्रदर्शन आगामी गांधी जयंती के अवसर पर दुनिया भर में रहि रहल मिथिलावासी अधिक सँ अधिक लोकक बीच शेयर कय करता।
मैथिली अकादमी के पूर्व अध्यक्ष पं कमला कांत झा, मिथिला आ मखान के भौगोलिक एवं सांस्कृतिक साक्ष्यके प्रदर्शित करैत कहलथि कि आई सँ दू अक्टूबर यानी गांधी जयंती तक संस्थान के तरफसँ प्रत्येक गांव में अपन बात राखल जायत आ बाढ़ आपदा आओर पलायन के समस्या के साथ-साथ कृषि एवं रोजगारक संभावना पर हर जगह चर्चा कयल जायत। मखान उत्पादन आ ‘मिथिला मखान’ के विभिन्न पहलू सबपर पर मिथिला के हर घर, समाज आ बाजार आदि में व्यापक चर्चा के माध्यम सँ मिथिला मखान ‘ नाम से जीआई टैग के लिए पंचायत स्तर के जनप्रतिनिधि यथा मुखिया, सरपंच, वार्ड सदस्यों आदि के माध्यम सँ विद्यापति सेवा संस्थान के अपन सहमति पत्र भेजय लेल अनुरोध कयल जायत। संगहि, सब सामाजिक, सांस्कृतिक, राजनीतिक, व्यावसायिक, छात्र संगठन, किसान और मत्स्य कल्याणकारी संस्था के साथ-साथ मिथिला-मैथिली सँ जुड़ल विभिन्न नगर एवं महानगर में सक्रिय सब संस्थान व मंच सँ ‘मिथिला मखान’ के विषय पर मुखर भय क अपन पक्ष व्यापक रूप सँ प्रेषित करबाक अनुरोध कयल जायत।
मिथिला मखान के नाम सँ जीआई टैग कयल जेबाक औचित्य पर अपन बात रखैत अर्थशास्त्र विषय के वरिष्ठ प्राध्यापक एवं एमएलएसएम कालेज के पूर्व प्रधानाचार्य डॉ अनिल कुमार झा कहलथि कि मखान के वैश्विक उत्पादन के 85% मिथिला में होईत अछि। जल-प्रलय से प्रभावित मिथिला क्षेत्र की मृदा मिट्टी आ जलवायु के विशिष्टता एकर प्रमुख कारण अछि। एहि दुर्लभ वनस्पति के उत्पादन सँ जुड़ल किसान आ मत्स्य पालक के अपन श्रम के उचित मूल्य नहिं भेंटैत अछि आ ओ सब बेहद कठिन परिस्थिति में एहि धरोहर के सम्हारने छथि। वर्तमान में मिथिला के नौ जिला दरभंगा, मधुबनी, पूर्णिया, कटिहार, सीतामढ़ी, सहरसा, सुपौल, अररिया और किशनगंज में एकर उत्पादन प्रमुखता सँ होईत अछि। परंतु, बढ़ैत मांग, संभावित निवेश आ नब तकनीक के प्रयोग सँ मिथिला के कुल 20 जिला में एकर उत्पादन के संभावना प्रबल अछि।
वनस्पतिशास्त्र के वरिष्ठ वैज्ञानिक एवं एमएलएसएम कालेज के प्रधानाचार्य डॉ विद्यानाथ झा कहलथि कि मखान के पौष्टिक गुणवत्ता आ व्यंजन विन्यास एहिके आधुनिक युगक भागदौड़ भरल जीवन-शैली के अनुरूप एकटा अद्भुत ‘फास्ट फूड’ बनबैत अछि। भारत सरकार द्वारा घोषित बजट पैकेज आ उचित जीआई टैग के सहायता सँ मिथिला मखान कैलिफोर्निया अल्मंड( 80%) आ पर्सियन सैफ्राॅन (93%) के तरह एकटा ग्लोबली कंपीटिटिव ब्रांड के रूप में स्थापित भय सकैत अछि। वैश्वीकरण के युग में प्रस्तुतीकरण विशेष के खास महत्ता अछि। एहि लिहाज सँ अपन प्रीमियम डिमांड के कारण ‘मिथिला मखान’ विदेश में बसल मिथिलावासी लोकनि के स्वत: अपन लोक-संस्कृति के गौरव होयत आ ओ एहिके मिठास सँ जुड़ल रहता।
संस्थानक सचिव प्रो जीवकांत मिश्र कहलथि कि जहि लोक-संस्कृति के अपन ग्रामीण समाज में अनेक अभाव रहितहुँ सहेज कय राखल गेल अछि ओहिके जीआई टैग केवल क्रय-विक्रय के उद्देश्य सँ कयल जेनाई सर्वथा अनुचित अछि। ओ कहलथि कि लोक-संस्कृति के गौरव के अवसर सबके समान रूप सँ मिलना चाही। एहिलेल हम मखान के जीआई टैग के लेल ‘मिथिला मखान’ के नाम का आग्रह करैत छी।
संस्थान के मीडिया संयोजक प्रवीण कुमार झा सवाल उठेलथि कि सामान्यतः जीआई टैग के लेल उत्पाद के साथ क्षेत्र विशेष के नाम भौगोलिक पहचान के लेल प्रयोग होईत अछि। एहिसँ उत्पादक विशिष्टता आ क्षेत्रक विविधता उजागर होईत अछि। ऐहन में जखन ‘सिलाव खाजा’ आ ‘मगही पान’ के भौगोलिक पहचान के आधार पर नाम सँ जीआई टैग देल गेल, तँ फेर मिथिला के भूगोल एवं संस्कृति के प्रतीक मखान के आवेदन पर जीआई टैग के लेल ‘बिहार मखाना’ नाम देनाई, समझ सँ बाहर अछि।
प्रेस वार्ता के दौरान मैथिली मंच के युवा गायक विकास कुमार झा द्वारा गाओल गेल गीत ‘राजनीति नहि करियौ नेता जी…’ के ‘मिथिला मखान’ आंदोलन के अभियान गीत के रूप में घोषणा कयल गेल। प्रेस वार्ता में डॉ गणेश कांत झा, प्रो चन्द्र शेखर झा बूढाभाई , मिथिलेश झा, आशीष चौधरी, मणि भूषण राजू आदि अनेको गणमान्य लोकक उल्लेखनीय उपस्थिति रहल।


text:
हरित गृह
हरित गृह या ग्रीन हाउस (ग्लास हाउस सेहो कहल जाएत अछि) एक इमारत छी, जतय पौधा छोट गाछ उगाएल जाएत अछि।[१]
हरित गृह विभिन्न तरहक आवरण सामग्री जेना सीसा या प्लास्टिकक छत आ प्रायः सीसा या प्लास्टिकक दीवालक सङ्ग बनल एक संरचना छी। ई गरम होएत अछि, कियाकी सूर्यद्वारा भेजल जाए रहल दृश्य सौर्य विकिरणकें पौधा, माटि आ भवनक भीतर स्थित अन्य बस्तुद्वारा अवशोषित कएल जाएत अछि।
इतिहाससंपादित करें
संरचनासंपादित करें
सन्दर्भ सामग्रीसभसंपादित करें
- ↑ "greenhouse". अक्सफोर्ड अङ्ग्रेजी शब्दकोश (तेसर)। (सितम्बर २००५)। अक्सफोर्ड विश्वविद्यालय प्रेस। (Subscription or UK public library membership required.)


text:
मैथिली गीत काव्यक परम्परा आरम्भहिं सँ बेस ललितगर आ समृद्धशाली रहल अछि। मैथिली भाषाक जे अप्पन गुण -धर्म आ भाषाइ संरचना छैक ताहि मे एक गोट विशिष्ठ प्रकारक गेयधर्मिता घुलल-बसल अछि। जँ हमरासभ मैथिली साहित्यक आरंभिक काल पर गंभीरतापूर्वक धिआन केंद्रित करी तँ ई चीज स्पष्ट देखबा मे अबैत अछि जे मैथिली पूर्व मे सम्भवतः गीत-काव्यक भाषा केर माध्यम टा छल। तहन एम्हर आबि क' कालांतर मे मैथिली गीतकार लोकनि पहिने सँ कायम मैथिलीक चास-बास कें कतेक कायम राखि सकलाह अछि से विचारणीय प्रश्न अछि ?
चंदन कुमार झा मैथिली काव्य-संसारक युवा पीढ़ी सँ सम्बद्ध एक गोट चर्चित, गंभीर आ अंखिगर नाम छथि। मूलतः कवि, किन्तु गीत-गजल, कथा, निबंध-समीक्षा आदि सेहो समय-समय पर पत्र-पत्रिका सभ मे बहराइत रहलनि अछि। मात्र कवि मानि अन्य विधा मे सृजित हिनक रचना-संसार केँ सेहो अबडेरल नहि जा सकैत अछि। मैथिली गीत-साहित्य पर लिखनिहार-बजनिहार लोक कें चंदन जीक गीत-काव्य पर सेहो विचार करबाक चाहियनि।
चंदन कुमार झाक तीन गोट गीत ::
१).
प्रेम पर तलवार कतबो चलत ताहि सँ की हेतै
प्रेम आखर-खण्ड उनटे जगतभरि छिड़िया जेतैक
घृणा परसय लोक बिच किछु लोक जे संसार मे
ठाठ जे देखइत कियो अछि लोक-अत्याचार मे
ऊँच नहि कहियो दनुज ओ मनुजता सँ भ' सकत
भविष्यो एहि इरखे सँ प्रेम केँ अपना लेतैक
प्रेम पर तलवार कतबो चलत ताहि सं की हेतैक
प्रेम-आखर-खण्ड उनटे जगतभरि छिड़िया जेतैक
रौद मे तपि स्वयं शीतल ज्योति बिलहय चन्द्रिका
क्षणहि मे केहनो सघन तम चीरि दइए दीपिका
त्याग, तप, संघर्ष सँ की दुष्ट कहियो सकि सकत
पुण्य केर आभा सदति दिनमान सन बढ़िते जेतैक
प्रेम पर तलवार कतबो चलत ताहि सँ की हेतैक
प्रेम-आखर-खण्ड उनटे जगतभरि छिड़िया जेतैक
प्रेम मधुरस पीबिते भ' जाइछ तिरपित आत्मा
प्रेम तँ थिक ब्रह्म, प्रेमहि मे बसथि परमात्मा
सृजन केँ निज धर्म बूझि ई सर्जना करिते रहत
एकर संहारक प्रयासी केँ सफल नहि भ हेतैक
प्रेम पर तलवार कतबो चलत ताहि सँ की हेतैक
प्रेम-आखर-खण्ड उनटे जगतभरि छिड़िया जेतैक
२).
लगै छल भार जे जीवन
लगैछ उपहार से जीवन
अहाँक मुस्कीक स्पर्शेँ
भेल भकरार सन जीवन
रहय उन्मुक्त ई जहिया, छनने छलैक जड़ता
सिनेहक सूत मे बन्हिते, पैसिलै अङ्ग चंचलता
सुखायल ठोढ़ सटलै ठोढ़ सँ कि मधु सँ भिजलै
बहल जे नयन सँ सरिता
बनल रसधार सन जीवन
रहय छल कान पाथल बाटपर, पदचाप सुनबा लए
कुचरिते काग केर मन दोड़ि जाए सम्वाद सुनबा लए
मिलनक बेर आयल अछि कि मधुमास अछि आयल
अहाँक दू-बोल कि छुलकै
बाजल तार सन जीवन
लगय छल रूप ई अप्पन केहन कुदरूप सन पहिने
लगय छल चित्र अहूँ केर नहि अपरूप सन पहिने
निहारै छी अहाँ हमरा, निहारी हम अहाँ केँ
अनुपम रूप देखि नेहक
भरल श्रृंगार सँ जीवन
लगै छल भार जे जीवन
लगैछ उपहार से जीवन
अहाँक मुस्कीक स्पर्शेँ
भेल भकरार सन जीवन
३).
आइ उचितवक्ता जे जग मे, से कहबैत मरखाह अछि
जानय लल्लो-चप्पो जे बड़, से सभ बनल गवाह अछि
जे जनैत अछि उनटा-फेरी
मंत्र जकर छओ-पाँच
से पबैत अछि उँचगर आसन
दसटा लोकक माँझ
लोक बुझैए सज्जन ओकरे, जक्कर मोन घवाह अछि
जानय लल्लो-चप्पो जे बड़, से सभ बनल गवाह अछि
जे जनैछ नहि पेँच-पाँच से
कहबय-बुद्धिक काँच
हितहुँ-मीत नचाबय ओकरे
दसगर्दा मे नाच
परतारब'क प्रताड़न सहि-सहि, शुद्धा भेल तबाह अछि
जानय लल्लो-चप्पो जे बड़, से सभ बनल गवाह अछि
केहनो शीत-बसात चीड़ि कऽ,
लहकि उठैत अछि आँच
झूठक बढ़ि जाइ जतेक प्रवलता
जीतय सदिखन साँच
अज्ञानी केँ ज्ञानक ज्योति, लगैत बड़ झरकाह अछि
आइ उचितवक्ता सभ जग मे, तेँ कहबैत मरखाह अछि
●●●


text:
|| सत्यम कुमार झाक किछु कविता ||
(१). सेहन्ता
एकटा कविता लिखबाक छल हमरा जाहि मे सम्पूर्ण प्रेमक वर्णन करितहुँ हम,
प्रेम जाहि मे हम जीबैत रहलहुँ सदति अहाँक सब क्रिया, जाहि मे प्रेमक अलावे छल अहाँक कोयला भट्टी सन तमतमायल चेहरा, हमरा लिखबाक छल डोका सन अहाँक आँखि के भंगिमा, चान सन तामस के गप्प,
कतेक बेर चाहलहुँ जे लीखि अहाँक दांत सँ काटल न'हक वेदना,
मुदा कोनो शब्द नहिं आनि सकल अहाँक रूपक सम्पूर्ण वर्णन
हम बस कविताक नाम पर लीखि देलहुँ अहाँक नाम, आ द' देलियैक एकटा पूर्ण कविता के संज्ञा जे भेल अहाँक नाम सँ शुरू आ अहींक नाम पर खत्म।
एहन पहिचान जाहि सँ हमरा जानल जाइए मुदा, हम के छी ई स्वयं नहि जनैत छी हम।
(१)
शांति बनेबाक लेल
सदिखन कयल जाइत छैक युद्ध, ओहि युद्ध मे द' देल जाइत छैक शांतिक बलि, आ कहि देल जाइत अछि जे एहि युद्ध सँ शांतिक जन्म होयत, आ युद्ध त' आवश्यके अछि शांति लेल।
मुदा युद्ध, शांतिक परिचायक नै होइ छै, युद्धक विभीषका छोड़ि जाइए एकटा आ युद्ध के बीज अपने शांतिक गर्भ मे।
प्रेम! सेहो एकटा युद्ध छैक अपनहिं सँ, जाहि मे सदिखन हारि जाइत छी अहाँ सँ, मुदा लहरा जाइए हमर प्रेमक विजय पताखा आखिर युद्ध आ प्रेम एक्के रंगक होइत छैक जकरा मे माँगल जाय समर्पण !


text:
|| लाकडाउन मे मजूरक पैदल घर-वापसी ||
— तारानन्द वियोगी
।। कौतुक ।।
केवल एगारह किलोमीटर बचल रहै आब गामक डीह
पाँच सौ तिरसठ तं ओ आबि चुकल छलि
तत्तय आबि क' मरल बचिया।
कौतुक होइ छनि सुधीजन लोकनि कें
उमंगो तं कोनो चीज छियै
आबिये तं गेल छल गाम, किए छोड़लक हिम्मत
किए मरल बचिया गामक लग आबि
--कौतुक होइ छनि।
उमंगक सीमा हुअए हरदम
बिना कारणक आशावादी नै बनल रहि सकैए देस
--बनल तं अछिये
तखन कहू जे सदा सर्वदा नै बनल रहि सकैए।
बचिया कें लागल हेतै भूख
बचिया कें रछबबा बला प्यास लागल हेतै
एन एच धसतिहै तं अबितय अगिला कोनो गाम
ओतय चापाकल भेटतिहैक तक्खन पिबितय पानि
एन एच पर कतय पाबी चापाकल?
गरीब कें पानिये पियाबक लेल भेल छै विकास की?
उमंगे पर तं तखनहु दौड़ल जाइत रहय बचिया।
छुच्छे उमंगक बल पर अहां कें दिल्ली सं दरभंगा आबि हैत?
बिसरि जाउ
बहुत दूर छै अखनो सभ्यता गाम सं!
गामक मौअति शहरे मे गेने भ' सकै छै
से भैयो रहलै-ए
से मुदा अपन होइ छै, होउ
के ओकरा पर दैए कानबात
जाबे दुर्दिन नै घेरि लै, के दैए कानबात?
एगारह किलोमीटर पर मरि गेल बचिया
एगारहे कहै छियै से गलत कहै छियै
ओइ मे पांच सौ तिरसठ आउर जोड़ि लियौ
गाम सं ओतबा दूर छै सभ्यता एखनो।
बचियाक मरबा पर मुग्ध नै होउ
ओइ पर कानू
गाम सं दूर छै सभ्यता एखनो
शहर मे रहिनहि की ?
दूर छी अहां सभ्यता सं तखनो
सभ्यता बिखधर नागक बिख हवा मे रखैत अछि
कांखतरक केश मे रखैत अछि चिल्लर के अंडा जकां मनुखता
ओहो चिलरबे एते तुमुल स्वच्छता बीच जिबैत रहि सकथि तं रहथु
कहलहुं ने
छुच्छे उमंग पर दिल्ली सं दरभंगा नै पहुंचल जा सकैए
एगारह किलोमीटर पहिनहु खसि सकैत अछि विकेट।
।। दस चंगला पर एक बंगला ।।
एत्ते एत्ते लोक कें चलैत अबैत देखै छी
बाले-बच्चें लत्ते-पत्तें
एते लोक कें देखै छी हकोपरास
एते लोक किए घुरय चाहै अछि गामे
शहर तं ओकरे बसायल रहैक!
नै छै जगह शहर मे गामक लेल
बुझनिहार तं कैक जुग सं बुझै छथि बात
शहरे नहि मानैत अछि
दस चंगला पर ओकरा एक बंगला चाही
चंगलाक सप्लायर के तं गाम
गामे नै बुझैत अछि जा बिपति नै पड़य
एत्ते एत्ते लोक आबि रहल अछि लत्ते-पत्तें
पैदल चलैत बुलैत, कुहरैत, मरैत
बुझियौ जे गामक गाम आबि रहल अछि!
ई सब फेर जेतै शहर?
फेर शहरे जेतै?
जेतै ने कोना अवश्य जेतै
ओकरा दस चंगला पर चाही एक बंगला
संख्या पुरौतै ने कोना?
।। तैयो ।।
भूत प्रेत पिशाच जिन्न चुड़ीन
ब्रह्मराक्षस आ चंठबैताल
एहि सभक स्मृति सं भरल अछि लोकसाहित्य
एकर निवारण लेल
जानि नहि कते कते देबा आ मनुखदेबा आविष्कृत भेला
कतहु काली खेहारलनि पिशाच कें
कतहु भूतप्रेत कें हनुमानजी
कतहु कतहु तं छोटे मोटे भैरवलाल
अपन मुदगर सं मारि खसौलनि
सौ-हजार ब्रह्मराक्षस
ई सब मुदा आब बीतल जुगक बात भेल
अइ पर आब के करत भरोस
जे अदृश्य देवता सब किछु क' सकता
आ से कयने सुरक्षित बनत लोक
के करत विश्वास?
भूत प्रेत पिशाच जिन्न चुड़ीन
ब्रह्मराक्षस आ चंठबैताल
सभक सब विराजित अछि आइ राजगद्दी पर
आ लोक पड़ायल चल जा रहल अछि
माथ पर उघने मोटरी पोटरी
कन्हा पर बैसौने बालबोध
पयर मे ओझरेने प्लास्टिकक बोतल ताप-रक्षाक लेल
शीतल जल के स्मृतिटा बचल जै बोतलक धाजा मे,
चलल जा रहल अछि अपन अपन गामक दिस
वश रहलै तं गामे जा क' मरय चाहैत अछि
गामो मे शासन छै अही भूत प्रेत पिशाच जिन्न चुड़ीनक
पहिने काली हनुमान भैरव छला गद्दीनशीन
तं बालापीर आ छेछन महराजो धरि क' देल करथि गोहारि
आब गद्दी पर छै भूत प्रेत पिशाच...
मुदा लोक तैयो अपन गामे जाय चाहैए
किछु आर शक्ति होइक बचल गामक लग जनु
कोनो सूक्ष्म, प्रच्छन्न शक्ति!
।। धरतीक बचल काज ।।
मूड़ी नमरा नमरा क' हियासैत अछि गामक धरती
विदा होइ गेल अभगला सब कि नै, कते दूर आएल
कते बंदा बचल अछि एखनो धरि चलायमान?
मूड़ी नमरा नमरा क' हियासैत अछि गामक धरती
देशबंदी मे गाड़ी-घोड़ा एक्ट्री-फेक्ट्री सब बंद छै
तें ओकरा सूझियो जाइत छै अग्गह बिग्गह परदेस
अभगला सब कें सेहो हियास छै गामे पर
ओ मरय चाहे जीबय, गामे आबि क' चाहैए, हो
गाम पर लाठी ल' क' तैयार छथि मुखिया-सरपंच
अरगड़ा नियत भ' क' तैयार छै
सत्ताक जं बचल अछि आब कोनो काज
तं शासने बहाल राखब टा बचल अछि
होहकारी टा देब कि ओ सर्वोपरि थिक
एक सं एक कर्मठ अधिकारी तैनात छथिन
ढठ्ठा लगा क' ठाढ़ छथि मुखिया-सरपंच चौकीदार समेत
धरती कें मुदा एखनो ओतबे काज बचल छै जतबा तहिया रहै
ओ मूड़ी अलगा अलगा क' तकैत अछि अभगला सभक बाट
विदा होइ गेल कि नै, कते दूर आएल, कतबा बचल चलायमान?


text:
गुस्ताभ आइफिल
एलेजान्द्रे गुस्ताभ आइफिल (जन्म बोनिकहाउसेन दित आइफिल; /ˈaɪfəl/; फ्रेञ्च उच्चारण: [efɛl]; १५ दिसम्बर १८३२– २७ दिसम्बर १९२३) एक फ्रेञ्च सिभिल इञ्जिनियर आर वास्तुकार छल । ओ फ्रान्सक प्रख्यात आर सम्मानित कोल सेन्ट्राले देस आर्ट्स एट म्यानुफेक्चर्ससँ स्नातकक पढाई पुरा केनए छल । आइफिल फ्रान्सेली रेल्वे सञ्जालक लेल बहुतेक बाँध बनाएने छल जहिमे गाराबिट भायडुक्त सबसँ बेसी प्रसिद्ध रहल अछि । गुस्ताफ विश्वप्रसिद्ध आइफिल टावर, पेरिसक निर्माण आर स्ट्याच्यु अफ लिबर्टी न्यू योर्कक निर्माणमे योगदानक लेल जानल जाएत अछि ।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शुक्रवार, 16 मार्च 2012
गजल
गजल -
हे यै शोना,आँहाक रुप लगै सोना जेकाँ
गोर गालक तील कोनो जादु टोना जेकाँ
मेघ सन कारी केश गरदन शोभैय
जुट्टी एँचल आँहाक नागक फेना जेकाँ
चितवन चंचल जेहन कामी हिरनी
ताहु पर काजर मशीह भौं शोना जेकाँ
देह छर-हर गाछ कुसियारक जेना
रस पोरे-पोर चीनीक बसोना जेकाँ
आँहा चली बाट मोन होय बड्ड उचाट
गम गम गमकै छी फुलक दोना जेकाँ
-------------वर्ण -१५ ---------
रुबी झा


text:
मैथिल कें नहि बूझै कम, थम थम थम
कलकत्ता. मध्यमग्राम कांड केर प्रतिवाद मे समूचा देश केर जनगण न्यायक मांग हेतु सड़क पर उतरल अछि. देशहि नहि विदेशी मीडिया सेहो एहि मामिला कें उठा रहल अछि. घटना मे भेल पुलिस लापरवाही ओ समूचा मामिला मे सरकारी संवेदनहीनता सं ई मामिला आओर बेसी विराट रूप ध' लेने अछि. एहि क्रम मे कलकतिया मैथिल समुदाय द्वारा निरंतर क्षोभ व्यक्त कयल जा रहल अछि. रविदिन सांझ विद्यापति सेतु पर विशाल मैथिल जनसमूह जुटल. 500 सं अधिक संख्या मे जुटल मैथिल लोकनि पुलिस-प्रशासन केर लापरवाही ओ व्यवहारक प्रति क्षोभ व्यक्त कयलनि. पीड़िता कें न्याय भेटैक से मांग जोर-शोर सं उठाओल गेल. एहि अवसर पर महानगर केर विशिष्ट जनप्रतिनिधि लोकनिक संगहि आम मैथिल केर सहभागिता रहल. एकर पश्चात् जुटल मैथिल सभ कॉलेज स्क्वायर धरि जुलूस निकललनि. पीड़िता परिवार कें कोना-की मदति पहुंचायल जाय ओ कोना न्याय भेटैक ताहि पर विमर्श भेल. ज्ञात हो जे राष्ट्रपति सं भेंट करबाक लेल पीड़िता परिवार आइ दिल्ली रवाना भ' रहल अछि.
भुवनेश्वर मे सेहो भेल कैंडल मार्च
मैथिल यूवा संघक तत्वाधान मे मैथिल युवतीक संग भेल अमानवीय घटनाक बिरोध करैत रविदिन कैंडल मार्चक आयोजन भुवनेश्वर रेलवे स्टेशन सं आरम्भ भेल. एहि मे दर्जनो छात्र-छात्रा लोकनि शामिल छलाह. कैंडल मार्च अभियांत्रिक संस्थान मे अध्ययनरत विद्यार्थी लोकनि द्वारा आयोजित छल. ओ लोकनि एहि मामिला मे पीड़िता परिवार कें मदति ओ न्यायक मांग केलनि.
(Report: मिथिमीडिया ब्यूरो)
(Report: मिथिमीडिया ब्यूरो)
Tags: हालचाल


text:
भागलपुर: बिहार कृषि विश्वविद्यालय क वैज्ञानिक सबहक करीब 20 सालक मेहनत रंग अनलक अछि. एहि ठामक वैज्ञानिक सब आम क एकटा नब प्रजाति विकसित केलथि अछि. एहि नब प्रजाति कए नाम देल गेल ‘ सबौर मैंगो-2’. पातर छिलका आ छोट सन गुठली एकर पहचान छी. स्वाद.. नहि पूछू, एकदम अमृत. स्वाद मे इ मालदहा आ अम्रपाली क मिश्रण अछि. दरअसल एहि आमक विकास एहि दूनू आम स भेल अछि. एहि दूनू आमक इ हायब्रिड छी.
बिहार कृषि विश्वविद्यालय सबौर मे आम क खेती आ ओकर प्रजाति पर खूब प्रयोग कैल जा रहल अछि. दो प्रजाति कए मिला कए तेसर प्रजाति बनेबाक शोध चलि रहल अछि. बीएयू क वैज्ञानिक इ काज पहिनहुं क चुकल छथि. एहि स पहिने प्रभाशंकर आ महमूदबहार नाम क प्रजाति एहि ठाम विकसित भ चुकल अछि. ‘ सबौर मैंगो-2’ तेसर उपलब्धि अछि.
इ आकर्षक चमकीला पीयर रंगवाला मुलायम पातर छिलका आ सामान्य आकारक आम अछि. एकर मिठास 20.5 फीसदी (टीएसएस ), एहिमे 80 फीसदी फल आ बीज बहुत पातर (13.5%) होइत छै. एकर गाछ सामान्य रूप स 30 फुट ऊंचाई तक जाइत अछि एकटा गाछ 130 किग्रा फल दैत अछि. आम देखबा लेल शोधार्थी सब खूब पहुंच रहल छथि.
बिहार कृषि विवि सबौर क उद्यान विभाग (फल आ फल विज्ञान) क अध्यक्ष डॉ संजय सहाय कहला जे ‘ सबौर मैंगो-2’ रेड बैंडेड कटर पिलर बीमारी रजिस्टेंस है. एहि बीमारी स राज्य मे आम क 60 फीसदी खेती सब साल खराब भ जाइत अछि. एहि हायब्रिड आम कए गुच्छा रोग आ रेड बैंडेड कटर पिलर रोग स नुकसान नहि होइत अछि. ‘ सबौर मैंगो-2’ भले मालदहा क क्रास बीड छै, मुदा एहि मे सब साल फल आउत. ओ कहला जे एहि पर शोध करीब 10 साल स चलि रहल छल. नवंबर, 2020 मे शोध परिषद क द्वारा एकरा मान्यता देल गेल. आब किसान क बीच एकरा बांटल जायत.
–
आगू पढ़ू : मिथिला मे भ चुकल अछि 40 स बेसी तरहक आमक प्रजातिक विकास


text:
पटना,मिथिला मिरर-सुजीत कुमार झाः बिहार विधानसभा कें लय राजनीतिक घमासान शुरू भय चुकल अछि। रविदिन पटनाक गांधी मैदान मे राष्ट्रीय जनता दल, जनता दल युनाइटेड आओर कांग्रेस संयुक्त रूप सं स्वाभिमान रैली करय जा रहल अछि। 30 अगस्त 2015क होइवला रैली मे एक मंच पर लालू प्रसाद यादव, नीतीश कुमार आओर सोनिया गांधीक संग रहवाक बात कहल जा रहल अछि। हालांकि खबैर इहो छल जे कांग्रेस उपाध्यक्ष राहुल गांधी से सेहो पटना मे मंच साझा करताह मुदा हुनक पटना जायब तय नहि अछि।
दोसर दिस समाजवादी पार्टीक अध्यक्ष मुलायम सिंह यादवक संभावित पटना दौरा रद्द क देल गेल अछि आ एहन तरहक खबैर आबि रहल अछि जे मुलायम पटनाक रैली मे भाग नहि लेताह। ओम्हर पटना मे शनिदिन लालू प्रसाद यादव ट्वीट कय अपन पार्टी कार्यकर्ता कें कहलनि जे ओ सब अहि कार्यक्रम में नाच गान सं बचैत आ वाध्य यंत्रक सेहो प्रयोग नहि कें बराबर कैल जाय। संगहि लालू प्रयाद यादव केंद्र नरेंद्र मोदी सरकार कें ढकोसला बाज सरकार करार दैत कहला जे इ सरकार सिर्फ लोक कें ठकवाक कार्य लेलक अछि।
बीजेपी अध्यक्ष अमित शाह पर निशाना साधैत लालू कहला जे अहि सरकार मे गरीब पेट पिचैक गेल छैक मुदा बीजेप अध्यक्षक पेट फुलल जा रहल अछि। संगहि लालू यादव अपना अंदाज मे कहला जे अहि चुनाव मे बिहार मे बीजेपी कें धोबिया पछार मारि क भगायब। ओम्हर खबैर इहो आबि रहल अछि जे रैली मे डीएनए सैंपल देवाक लेल करीब 90 गोट स्टाॅल सेहो लगाओल जायत। अपनें कें बता दी कि मुजफ्फरपुरक एकटा कार्यक्रम मे प्रधानमंत्री मोदी नीतीश कुमारक डीएनए पर सवाल उठेने छलाह ओहिकें बाद सं नीतीश कुमार आ हुनकर समर्थक प्रधानमंत्री कें अहि बयान पर जबरदस्त विरोध कय रहला अछि।


text:
जनकपुर. मैथिल ब्राह्मण समाजक आयोजन मे शनिदिन २२ सितम्बर २०१२ कें कवि गोष्ठी सम्पन्न भेल अछि. जनकपुरक क्याम्पस चौक स्थित समाजक सभा कक्ष मे भेल गोष्ठी मे पूनम झा, देवेश्वर लाल मुन्ना, चन्द्र कान्त झा, विजय मस्त, हसमुखी कर्ण, जय शंकर नाथ झा, कोमल कर्ण, रूपकला कर्ण कविता वाचन कयल. उक्त जनतब समाजक केन्द्रीय अध्यक्ष पवन कुमार झा देलनि. समाजक केन्द्रीय सदस्य पं. जय कृष्ण मिश्रक प्रमुख आतिथ्य मे भेल कवि गोष्ठीक संचलान विजय मस्त कएलनि. मैथिल ब्राह्मण समाज प्रत्येक महिनाक पहिल शनिदिन मासिक कवि गोष्ठीक आयोजन करैत आबि रहल अछि. (Report: सुजीत कुमार झा)
Tags: हालचाल


text:
SINCINE FILM FESTIVAL: शिवाय प्रोडक्शन्स दिस सं आयोजित 'साइनसिने अंतरराष्ट्रीय फिल्म फेस्टिवल' केर प्रथम संस्करण बेस उल्लासपूर्वक संपन्न भेल. 5 सं 7 मार्च कें नेशनल हाइवे 57 पर स्थित बसन्त पैलेस मे तीन दिवसीय फिल्म फेस्टिवल सं बेस रौनक पसरल रहल. एहि अवसर पर देश-विदेशक फिल्म प्रेमी आ फिल्म सं जुड़ल व्यक्तित्व सबहक संगहि राजनीति, उद्योग आदि विभिन्न क्षेत्रक हस्ती सब जुटलाह. नगर विधायक विजेंद्र चौधरी, उजियारपुरक पूर्व विधायक दुर्गा प्रसाद सहित फेस्टिवल मे जुटल फिल्म हस्ती सब फेस्टिवल केर विधिवत उदघाटन केलनि.
जानकारी हो जे साइनसिने फिल्म फेस्टिवल मे एहि बेर 22 देश सं 200 सं अधिक फिल्म सबमिट कएल गेल छल. जाहि मे सं 82 फिल्म कें प्रदर्शन लेल आधिकारिक रूप सं चुनल गेल अछि. एकर आयोजन सं मुजफ्फरपुर शहर सहित मिथिला क्षेत्रक छोट-पैघ कलाकार लोकनिक मनोबल बढ़लनि अछि. फेस्टिवल मे मिथिलाक संस्कृति केर झलक सेहो देखाओल गेल. एहि अवसर पर नामी कलाकार सब द्वारा कार्यक्रम सेहो प्रस्तुत कएल गेल.
फेस्टिवल केर निदेशक एन. मंडल मिथिमीडिया कें जनओलनि जे पहिल बेर एकर आयोजन बेस उत्साहजनक रहल अछि. स्थानीय प्रशासन सहित फ़िल्मी दुनिया सं जे जतेक सहयोग भेटलनि अछि ताहि सं निश्चय भविष्य मे बड़का स्केल पर फेस्टिवल आयोजित भ' सकत. सह निदेशक अशोक 'अश्क' द्वारा जारी प्रेस विज्ञप्ति अनुसार फेस्टिवल कें एकटा इंटरनेशनल स्वरूप प्रदान करैत व्यापक मंच बनाओल जेबाक दिशा मे काज शुरू अछि.
कहैत चली जे साइनसिने फिल्म फेस्टिवल मे चुनल फिल्म सब कें विभिन्न श्रेणी मे अवार्ड सेहो देल गेल अछि. आधिकारिक वेबसाइट पर पूरा लिस्ट देखल जा सकैत अछि. 'हैलो कौन' गाना सं फेमस भेल स्नेह उपाध्याय सहित आराधना कोमल, पुष्पा यादव (नेपाल), प्रेमलता प्रेम, गोविन्द पाठक, अनिल मिश्रा, बालकृष्ण झा, किसलय कृष्ण आदि लोकनि फेस्टिवल मे आबि एकरा गरिमामय बनओलनि. एकर अलावे कार्यक्रम मे मुजफ्फरपुर केर मेयर सुरेश कुमार, अनुमंडल अधिकारी कुंदन कुमार, बोचहां केर विधायक मुसाफिर पासवान, आप पार्टी केर नेता शत्रुघन साहू सहित कतिपय गणमान्य लोकनि उपस्थित रहलाह.
इहो पढ़ल जा सकैछ:
Tags: कला-संस्कृति सिनेमा हालचाल


text:
दिल्ली-मिथिला मिररः मणिपुर के नेशनल इंस्टीट्यूट आॅफ टेक्नोलाॅजी मे बिहार सं गेल छात्र पर भेल हमला बाद आब इ मामला तूल पकड़ैत नजैर आबि रहल अछि। मणिपुर मे बिहारी छात्र पर भय रहल हमला आ माइर पीट कें मुद्दा कें लय सांसद पप्पू यादव आ हुनकर जन अधिकार मोर्चाक कार्यकर्ता मोर्चा खोली देलनि अछि। अहिक्रम मे सांसद पप्पू यादव पटनाक राजेंद्र नगर टर्मिनल पर अपन समर्थकक रेल रोको अधियान मे शामिल भय विरोध प्रदर्शन कें आओर बेसी मजगूती प्रदान कैलनि।
पूर्णिया सं सांसद राजेश रंजन उर्फ पप्पू यादव मणिपुर मे हिन्दी भाषी छात्रक संग भय रहल बर्बताक लेल राज्य ओ केंद्र दुनू सरकार पर अपन भड़ास निकालनि। सांसदक कहब छलनि जे अहि मुद्दा पर जा धरि केंद्र ओ राज्य सरकार कोनो ठोस डेग नहि उठाओत ता धरि हमरा सबहक प्रदर्शन जारी रहत। अपने कें बता दी कि पैछला 28 अगस्त क नेशनल इंस्टीट्यूट आॅफ टेक्नोलाॅजी मे बिहारी छात्र कें पीटल गेल छल जाहि मे 8 गोट छात्र घायल भय छल।
28 अगस्त शुक्रदिनक सांझ जखन एनआईटीक कैंपस बाहर बिहारी छात्र नाश्ता करवाक लेल गेल छल तखन अचानक किछु अज्ञात लोक आबि ओहि छात्र पर हमला कय देलक। जाहि कें बाद सं बिहारी सहित समस्त हिन्दी भाषी छात्र एनआईटी मणिपुर मे सहमल सन जीवन व्यतीत करवाक लेल विवश अछि। जन अधिकार मोर्चाक अहि विरोध प्रदर्शन असैर मिथिला मे सेहो देखल गेल। कार्यकर्ता लोकनि समस्तीपुर-मुजफ्फरपुर, समस्तीपुर-दरभंगा रेल खंड पर ट्रेन रोकि प्रदर्शन केलाह त दोसर दिस कोलकाता-जयनगर एक्सप्रेस ट्रेन कें सेहो प्रदर्शनकारी लोकनि रोकि कय रखलनि।


text:
पटना, मिथिला मिरर : बिहार मे चुनावी गहमागहमी केँ बीच आब राजनीतिक दल सभ अपन-अपन घोषणा पत्र बनेबाक तैयारी सेहो क’ रहल अछि। एहि कड़ी मे भाजपा सेहो एक डेग आगू बढ़ी गेल अछि। रविदिन पटना स्थित प्रदेश कार्यालय मे आयोजित प्रेसवार्ता मे बिहार प्रदेशक अध्यक्ष संजय जयसवाल समेत अनेक नेता प्रेस केँ संबोधित कएलनि। आगामी विधानसभा चुनाव केँ ल’ भाजपा अपन घोषणा पत्र जारी करबा सँ पूर्व बिहारक जनता सँ सुझाव लेत। डॉ जयसवाल कहलनि जे जनताक जाहि तरहक सुझाव आओत ओहि केँ आधार पर घोषणा पत्र बनाओल जायत। एहि लेल एकटा टॉल फ्री नंबर सेहो जारी कएल गेल।
हम एक रथ के द्वारा अपने दृष्टिपत्र के लिए लोगों के विचार लेंगे। इसी क्रम में हमने एक निर्णय किया है टोल फ्री नंबर जारी करने का।
यह नंबर है 6357171717 और लोग इस पर भी अपनी राय दे सकते हैं : श्री @sanjayjaiswalMP pic.twitter.com/W383V49ZHr
— BJP Bihar (@BJP4Bihar) September 20, 2020
बिहार भाजपाक प्रदेश अध्यक्ष संजय जायसवाल कहलनि जे जनता जनार्दन देल गेल नंबर पर कॉल अथवा मिस कॉल क’ सकैत छथि। वा अपन सुझाव चट्ठी केँ मार्फाद सेहो द’ सकैत छथि। बिहारक विकास लेल भाजपा प्रतिबद्ध अछि आ हुनका लोकनिक सुझाव पर अमल कएल जायत। एही अवसर पर संजय जायसवाल, मंत्री प्रेम कुमार, नीतीश मिश्र समेत अनेक भाजपा नेता सभ भाजपा ऑफिस मे टॉल भी नंबर 6357171717 आम आदमी लेल जारी कएलनि। एही नंबर केँ बारे मे जानकारी दैत कहल गेल जे मिस कॉल देलाक बाद एकटा दोसर नंबर सँ कॉल आयत जकर नाम आत्मनिर्भर बिहार अछि। ई कॉल रजिस्टर भ’ जायत आ किछु देर बाद मैसेज सेहो आओत। जाहि मे आत्मनिर्भर बिहार 2020 वेबसाइटक लिंक सेहो रहत। तकरा बाद लिंक पर क्लिक क’ पूर्ण जानकारी देबय पड़त।
जनतब दी जे कोरोना काल मे विधानसभा चुनाव प्रस्तावित अछि। लोक सभ सँ बेसी संपर्क करब उचित नहि। एही लेल तकनीक केँ मददि लेल जा रहल अछि। एतबे नहि एहि चुनाव मे वर्चुअल रैली केँ प्राथमिकता देल जायत। चुनाव के समय कोरोना गाइडलाइन केँ सेहो पालन करबाक छैक।


text:
जखन कतौ दहेज़ पर सार्वजनिक चर्चा होइत अछी त देखबा में अबैत अछी जे सब केओ अपन मत शक्तिशाली ढंग सँ दहेज़ के विरोधे में राखैत छैथ | मुदा अश्चार्यक बात छैक जे दहेज़-प्रथा घटै के बदला में बढिए रहल छैक | एकर कारन इ छैक जे आरम्भे सँ हम सब अहि प्रथा के नै त ठीक जकां बुझै के प्रयास कैलियै आ ने ओकर सही निवारण कै सकलियै | फलतः जे प्रथा समाज में एक नीक उद्देश्य सँ आरम्भ कैल गेल छल से विकृत भ का दानव के रूप ल क हमरा सभक सोझां में मुह बौने ठाढ़ अछी | और हमर इ शशक्त मत अछि जे जावत तक हम सब एही प्रथा के ठीक जकां संबोधित नै करबैक तावत तक एही प्रथा के सही संसोधन नहीं कैल जा सकैत अछी | केवल वार्ता, जुलूस, और आन्दोलन सब एक अरन्यरोदने साबित भ सकैत अछी जाकर प्रमाण इ जे घत्बा के बदला इ प्रथा दिन-दिन बढिए रहल अछि |
प्राचीन समय सँ हिन्दू समाज में दहेज़ प्रथा कहियो नहीं छलैक | 'दहेज़' शब्द तक हमरा संस्कृत के उपज नहीं लागैत अछि | जतेक पौराणिक ग्रन्थ छैक कोनो में दहेज़ के वर्णन नै छैक | इ प्रथा आरम्भ भेल ब्रिटिश सरकार के कानून सँ और शनै शनै विकृत रूप धारण कै लेलक | सन १७९३ में लार्ड कार्नवालिस के समय में "परमानेंट सेटलमेंट ऑफ़ बंगाल" के नियम पारित भेलैक, जाकर फल इ भेलैक जे लोग सब के भूमि के स्वामी बनै के अधिकार भेट गलैक | एही सँ पूर्व सरकार पूरा भूमि के मालिक छलैक और लोग सब मात्र ओहि भूमि पर बसैत छल एवं ओकर उपयोग करैत छल | एही कानून सँ एक और विकृत परंपरा, जमींदारी, के प्रादुर्भाव भेलैक | एकरा बाद अंग्रेज सब एक और कानून पारित किलक जाही सँ स्त्री के संपत्ति के अधिकार सँ वंचित कै देल गेल| एकर फलस्वरूप लोग अपना बेटी के भेंट के रूप में धन, कैंचा, सोना, इत्यादी विदा काल में देबै लग्लै जाही पर केवल आ केवल स्त्री के अधिकार छलैक | कालांतर में इ व्यवस्था दहेज़ के रूप में प्रचलित भ गलैक | एखनो तक एही में कोनो दोष नहीं आयल रहैक और एक प्रकार सँ ई व्यवस्था स्त्री के बहुत हद तक आर्थिक स्वतंत्रता प्रदान करैत छलैक |
मुदा जेना जेना लोग पश्चिमी शिक्षा प्राप्त करैत गेल और भौतिकवाद के प्रचार-प्रसार होइत गेलै, तेना तेना वर-पक्ष के तरफ सँ दहेज़ के मांग बढ़ल गेलै | अहि दिशा में भारत सरकार सेहो कम दोषी नहीं अछि | अहि प्रथा के ठीक करै हेतु भारतीय सन्दर्भ में समाधान नहीं खोजि क हमर नेता लोगनि ऊंट जक पश्चिम दिस मूड़ी उठा क पश्चिमी संधर्भ में हल निकालै के प्रयास में छोट रास्ता अप्नौलनि और दहेज़ के सोझे गैर-कानूनी बना देलखिन| फेर सँ ओहे संकट स्त्री संग लागु भ गलैक जे अंग्रेज के समय छलैक | स्त्री त पहिने सा संपत्ति के अधिकार सँ वंचित छली, आब वो स्त्री-धन सँ सेहो वंचित होमय लगली | आब दहेज़ अपन असली रूप में उजागर भेल | वर एवं वर-पक्ष के ई बात स्वाभाविक रूप सँ कचोटे लगलैन जे एक स्त्री खली हाथ हुनका घर अबैन आ अपन पति के संपत्ति में आधा के साह्भागी बनी जाय | फलस्वरूप दहेज़ के आब मांग उठे लागल और दिनों-दिन जोर पकरे लागल | दहेज़ के रूप आब विकृत होमय लागल |
पुनः सर्वोच्य न्यायालय के एक नियम पारित भेल जकर अनुसार स्त्री के अपन पैत्रिक संपत्ति में बराबर के अधिकार भेट गेलै | बिना ई सोचने जे एकर समाज पर की असर परतैक, अनेको नियम बिना सोचने-बुझने पारित भेल गेल | फलाफल भेलैक जे दहेज़ प्रथा समाप्त होई के बदला उग्रतर होइत गेल और अंततः दानव के रूप ल लेलक |
हाले में एक और कानून संसद द्वारा पारित भ रहल अछि जकर अनुसार स्त्री के नै सिर्फ अपन पति के संपत्ति में बल्कि अपन पति के पुस्तैनी संपत्ति में सेहो हिस्सा भेटतै, डाइवोर्स लेला पर | कियो व्यक्ति अंदाज लगा सकैत छैथ जे एकर दूरगामी परिणाम समाज पर की परतैक ? कनेक कल्पना कै के देखिऔ | एकटा लड़का विवाह क क एक लड़की के अपना घर आनैत छैथ | तीन साल तक ( जे की न्यूनतम अवधि मानल गेल अछि नवका क़ानून में डाइवोर्स के लेल) ओ लड़की घर में कोहराम मच्बै छैथ | तकर बाद डाइवोर्स फाइल करैत छैथ ( जे महिला के फाइल केला सा आसानी सँ भेट जतैक) और अलग भ क अपन पति और हुनक पुरूखा के लगभग आधा संपत्ति ल क चलि दैत छैथ | जों कियो वर व वर के पिता गंभीरता सँ अहि पर विचार करैथ, त एहेन सम्भावना के देखैत की ओ अपन बालक के विवाह बिना मोट दहेज़ लेने करता? की एहेन कानून सब सँ दहेज़ के दानव और भयानक नै बनतै ? कतेक लोग हेता जे सब बात जनैत अपन आ अपन परिवार के भविष्य दाऊ पर लगेता ? हम अपन विवाह में एकौ रूपया तिलक व दहेज़ नै लेलौ | एते तक जे हम अपन विवाह के खर्च संपूर्ण रूप सँ अपने केलौ | मुदा आब हमरो एकै टा बालक अछि | और हम आई-काल्हि के हालत देख क गंभीर सोच में पड़ल छि जे अपन पुत्रक विवाह बिना मोट दहेज़ लेने केना क दबैक कोनो एहन लड़की सँ जे खली हाथ आबय और हमर संपत्ति के स्वामिनी बनी जाय ? और जहिया ओकर मोन होई तहिया हमारा बेटा सँ डाइवोर्स ल क हमर मेहनत सँ अरजल संपत्ति आधा बैंट क ल लिया | की अहि तरहक कानून दहेज़ के और प्रश्रय नै दैत छैक? सब सँ आग्रह अछि जे भावना में नै धरातल पर उतरि क सोचैथ |
आब कानी समग्र रूप सँ हिन्दू विवाह अधिनियम, दहेज़ उन्मूलन कानून एवं स्त्री के संपत्ति के अधिकार पर ध्यान दिऔ | अगर कोनो स्त्री चाहे त अपन पैत्रिक संपत्ति में सँ अपन हिस्सा आसानी सँ ल सकैत अछि | अपन पति एवं ओकर पुस्तैनी संपत्ति में सेहो हिस्सा ल सकैत अछि | लेकिन कोनो स्त्री सँ कोनो पुरुष कोनो हाल में किछु नै हासिल क सकैत छैथ | बहुत घटना एहन होमय लगलैक अछि जाही में देखल गलैक अछि जे किछु स्त्री केवल धन के लोभ में विवाह के अपन पेशा बना लेलक अछि | संगे भाई-बहिन के सम्बन्ध में जे माधुर्य छलैक सेहो बहुत ठाम खट्टा भेल जा रहल अछि | अगर अहिना कानून बनैत रहल आ भाषण चलैत रहल त जल्दिये ओहो दिन निश्चय आयत जहिया रक्षाबंधन और भरदुतिया के पावैन सेहो उठि जायत |


text:
सहरसा। 30 जनवरी। प्रसिद्ध आयकर अधिकारी श्री धीरज चंद्र झा केर कैल्ह मुम्बई मे आकस्मिक निधन भ' गेलैन्ह। जिला सहरसा के बनगाँव निवासी श्री झा 47 बरखक छलाह। हुनक निधन केर खबैर से मिथिलांचल समेत मुम्बई रहनिहार समस्त मैथिलजन मे शोक व्याप्त अछि।
श्री धीरज चंद्र झा मैथिल मिथिलाक प्रति समर्पित एहेन समाजसेवी छलाह कि मुम्बई के एहेन कुनु संगठन नहि जाहिमे हुनक योगदान नहि होएन। जन-जनकें चित्तमे रमन केनिहार मिथिला-मैथिलीक प्रतिबद्ध सेनानी श्री झा अपन समाजके बिलखैत एहि असार संसारके निर्मोही बनाय, हमेशाक लेल सभ किछु छोड़ि प्रस्थान क' चल देला।
भव्य काया-कान्ति, चमकैत ललाट व आत्मियता सँ आप्लावित मधुरमय छविके किन्नहुँ नहि बिसरल जा सकैत अछि । मैथिलसेवी संगठन अपन एहि "लालक" असामयिक निधन सँ मर्माहत अछि ।
हमरालोकनि माँ भगवती सँ हुनक आत्माके चिर-शांति हेतु निवेदन करैत छी एवं हुनक परिवारके दुखक एहि घड़ीमे धैर्य धारण करबाक शक्ति प्रदान करैथ, प्रार्थना करैत छी ।
मिथिला दैनिक टीम हुनक आसमायिक निधन पर भावविनी श्रद्धांजलि अर्पित करैत अछि।


text:
एहि संबंध म' महिला केर परिजन सभ अनुमंडल पदाधिकारी क' आवेदन द' कार्रवाई केर मांग केलन्हि अछि। ओतहि देल गेल आवेदन म' पीड़ित महिला के चाचा शैनी टोला निवासी सदानंद ठाकुर कहलनि कि हम सभ प्रसव पीड़ा के बाद अप्पन भतीजी ज्योति देवी क' रातिक करीब दस बजे सिमरी बख्तियारपुर अस्पताल म' भर्ती करेलहुँ। मध्य रात्रि म' प्रसव पीड़ा बढला पर नर्स कक्ष म' सुतल नर्स क' उठेलहुँ। जाहि पर नर्स पांच सौ टाका केर मांग केलीह आर देबा सँ इंकार केला पर हमर भतीजी क' रेफर क' देली आर जहिना सहरसा के लेल रवाना भेलहुँ, कनिके दूरी पर प्रसव पीड़ा बढलैन्ह आर किछे मिनट म' बच्चा जन्म लेलन्हि।
परिजन सभ कहलनि कि जखन ओ सभ वापस अस्पताल घुरि मौजूद चिकित्सक क' मरीज क' भर्ती करबाक लेल कहलन्हि तेँ हुनका भर्ती करबा सँ इंकार क' देलन्हि। ओतहि घटना के बाद भाजपा नेता रितेश रंजन, भाजपा नगर अध्यक्ष संजीव भगत घटना म' लापरवाही बरतै बला नर्स आर डॉक्टर पर कार्रवाई करबाक मांग केलन्हि अछि।


text:
हमरा लग रहब: ३
मिथलाक गाम घर : ओ हसी मालाक छलैक , शिलाक छलैक । कल्लू चौधरीक बेटी -- माला - शिला । पुरखा अई स्कूलक घर आ मैदान लेल जमींन देने छलथिन ।माटिंक ई भीत आ फूसंक चार कलुए चौधरीक दीआयोल छलैन । गुरूजी कालू चौधरीक संग हुनकर दुनु बेटियोक सरकारे कहैत छलखिन ।दुनूक सिट फ्राक लागैत छलैक - एक कात । घर स आसन आबैत छलैक ।कतेको दिन गुरूजी आपने स आसन बिछा अपन मैलका गमछा स ओकर गर्दा झारी देत छलथिन । शनि दिन के सेर भरी शनिश्चरी भेट जैत छलैन ।
गामक पूब धारक कछेर में स्चूलक घर छलैक - राधा मंदिर स पूब । अई मंदिरक पस्छिम्म में महादेवक मंदिर छलैक । दुनु मंदिर कलू चौधरीक पुरखा क बनाओल छलैन । तकर एबज में मंदिरक पूजेग्री अइयो हुनका सरकार कहैत छलैन ।पूजेग्रिके भाग्बानक भोग लेल दान कैल जमीन छलैक आ मंदिरक चारुकात फूलबारी , जाहि में लताम , अरर्नेबाक संग आम , लीची आ बलक गाछ सेहो छलैक । भगवानक मंदिरक भीतरी गाते पर कलू चौधरी आ हुनकर बापक फोटो सेहो टांगल छलैक ।
आ गामक बीचो - बिच कलू चौधरीक हबेली छलैन -- दूमहिला । पहिने तीन्म्हला छलैन । १९३४ केर भूकंप में ऊपरका हिस्सा धन्मना गेलें , २-३ टा जानो लेलकैन , मुदा बाकी हिस्सा अइयो सूरक्षित छलैन । पलस्तर जहा - तहा झारी गेल छलैक , मुदा हबेलिक भाब्य्ता अखनो बरकरार छलैक ।
हबेलिक आगू में एक टा बरकी फोखरी भीर पर चारुकात बसल लोक सबहक घर । किछु खपरैल आ बाकि सभ पक्का , कलू चौधरीक देयाद सभक । गामक बाकी लोक सभ आन - आन टोल में । उतर बारि टोल आ दक्छिन बारि टोल हिनके सबहक भागिन्मानक आ पछबारी टोल में किछु दियाद आ बेशी पूर्णा जमिन्दारक लागूया - भिरूआ लोक सबहक परिबार , भनसिया - जिरातिया सभ हक़ । ओही टोल में प्रनवकमामक टाटक एक टा घर । घर में एक टा कोठी , दू चारी टा थारी - बाटी । ओश्रा पर एक टा दू चूलिहा भानासक लेल । बारी में एक टा लताम , एक टा अरर्नेवा , एक टा दारिम । आ एकटा बीजू आमक खूब झ्मत्गर गाछ । ओही बारी में छाह तर बान्हल महिस आ करिचक टाट स घेरल आँगन में एक टा तुलसिक गाछ , बिच में आ टाटक काते - कात गेंदा आ बलिक गाछ । टाट पर किछु लती । आँगन ओसारा खूब चिक्कन , निक जेका निपल ।
अई घर - घ्रारिक अलावा मुन्नर झा के , प्रणवक मामा के , १० कट्ठा जमीं छलैन बाध में , सेहो कलू चौधरीक बापक देल । मुन्नर झांक बाप दरबार में भनसिया छलथिन , सबा बीघा जमीं भेटल छलैन । हुनकर मुइंनाक बाद १५ कट्ठा छिनी लेलथिन कलू चौधरी , आ आब बच्लोहो १० कट्ठा पर आँख गरल छलैन ।
मुदा दूनू बहिनिक आखी त ओही स बेसी गरल छलैक प्रणव पर । स्कूल में ५ बरख स ओकरे क्लास में छलैक दुनु , आ ओकर उपहास करबाक कोनो अवसर छोर: नहीं चाहैत छलैक । खलिए देहे स्कूल आओत प्रणव , दुनु बहिन आखी चिआर क देख्तैक आ फेर खिल- खिला क हाश टैक । आरो किक टा छौरा खाली देहे स्कूल आबैत छलैक मुदा कहां कियो हसित छलैक ओकरापर ? मुदा माला - शिला त ओकरा हिन् भाव स ग्रस्त क देने छलैक । दुनु स परायल फिरैत छल प्रणव , मुदा ओ दुनु अरिबैध क ओकर सभ टा गतिबिधिक थिकियौने रहैत छलैक । किताब लेल मारी लागौक - त खिल - खिल , शनिश्चरी ले मारी लागौक त - त खिल-खिल
मुदा काज परला पर दुनु एक दम मोलायम बनी जैत छलैक । स्कूलक हाता में जखन मोंछ तोर्बाक हेतैक , दुनु बहिन संघी घेर लेतैक - थोरे हाम्रो लेल तोरी दे ...। आ प्रणव सभ जीत छलैक आ कटहरक फुनगी पर चढ़ी क दुनु लेल मोंछ तोरी देत छलैक , स्चूलक पछोआर में जे तेत्रिक गाछ छलैक , ताहि पर चढ़ी तेतरी तोर देत छलैक । माला --- माखन सन चिकन , बाही छोआइत देरी चटाक द चाट मारी देलकैक गाल पर -- सख ने देखू , हमर देह छोटा । मखानक पात स मूह पोछी आ पहिने ।
तहियास डेरा गेल प्रणव । माला त चंथ छलैक , शिला कम नहीं । ओना देखबा में दूबरी - पातरी छलैक शिला , रंगों कन्नी बर्की बहिन स कम्मे आ हाथो- पयर गूल - गूल नहीं । पातर - छरहर हाथ पैर , मुदा आँखी बर पिघ - पिघ , कोआ सन डग-डग करैत । पातर ठोर आ कनेक उथल सन नाक । बर्की बहिनक केश छोट-छोट मुदा घुग्रू सन , आ छोटकी के केश बर घनगर आ पिघ । लग आयला पर गम्कुआ सुगंध लागला पर कतेको बेर प्रनवक इक्छा भेलई जे पूछैक जे की लगबैत छै केश में ? मुदा फेर गाल पर लागल चटा मों पर्लैक आ दर भेलैक जे दोसोरो बच्लोहो गाल पर छोट्कियो तेहने चटा लगा देतैक ।
राधा कृष्णक पूबारी कात ठीक स्चूलक हाताक बहार दक्छिन में बरका बरक गाछ छलैक -- एकदम चतरल । कियो ऊपर बैठिक भीतर झोज में बैसी रहय त पतों भेटनाई मुस्कील । बीचो बिच , ठीक जारिका सोंझ में एक टा दू कान्हा छलैक - छोट छीन असनानी चौकी जेका । जखन कखनो प्रणव उदास होइत छ्लैका एकसार सूत्बाक मों होइत छलैक , ओही दुकन्हा पर सूती रहैत छल । ओहो दिन ओताही जा परी रहल । कतेक बेर कंबो कयलक । अपनों कोनो कारण नहीं भूझ्लैक । एकटा चाट म कोण एहन दुनिया उनती गेलिक ? गुरूजी त सभ दिन खल्री ओदार्बे करैत छलखिन ।


text:
पाइथागोरस
पाइथागोरस
सामोस के पाईथोगोरस (यूनानी : Ὁ ΠuθaYόpaς ὁ Eάuιoς, ओ पुथागोरस ओ समिओस , "पाईथोगोरस दी समियन (Samian)," उनकर जन्म ५८० और ५७२ ई.पू. के बीच मे और मृत्यु ५०० और ४९० ई.पू. के बीच भेल अछि), या फ़ीसाग़ोरस, एक अयोनिओयन (Ionian) ग्रीक (Greek)गणितज्ञ (mathematician) छतीन और पाईथोगोरियनवाद (Pythagoreanism) नाम क धार्मिक आन्दोलन के संस्थापक छतीन। उनकरके सबदिन एक महान गणितज्ञ, रहस्यवादी (mystic) और वैज्ञानिक (scientist) के रूप में सम्मान दिय जाइ अछि। हीरोडोट्स उनकरके "यूनानियों के बीच सबसे बेसी सक्षम दार्शनिक" मानै छतीन।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
विद्या
विद्या राजकन्या छलीह । तर्क मे हिनकर बुद्धि क जोड नहि छल । शास्त्रक हिनका विशेष ज्ञान छल । सोलहे बयस क अवस्था मे ओ विदुषी क स्थान पर पहुँच गेल छलीह । ओ ई प्रतिज्ञा केने छलीह जे; जे कियो हिनका शास्त्र मे पराजित कए देत, ओ हुनके स वियाह करतीह । राजाक कान मे जखन इ गप पहुंचल त राजा एहि विषय मे कैक जगह सूचना देलथि । एक स एक पण्डिंत शास्त्राथ लेल आबय लागल । विद्या कए कियो हरा नहीं सकलथि । अपमानित पण्डित सब बदला लेबाक लेल प्रण केलथि जे विद्या क वियाह कोनो महामूर्ख स करा देल जाय । दू चार टा पण्डित नेता महामूर्ख क तलाश मे निकलल । बेनीपट्टी थाना स एक कोश वायव्यकोण मे स्थित उच्चैठ नामक गाम मे एकटा पाठशाला मे कालिदास मिश्र नामक एकटा मैथिल ब्राह्मण रहैत छलाह । ओ जलावन लेल जाहि गाछ क साख कए काटि रहल छल, ओहि पर बैसल छलाह । मूर्खान्वेषण मे लागल पण्डित क नजर कालिदास पर पड़ल । ओ सोचलथि एहि स बेसी मूर्ख भेटब कठिन अछि । अत: बुझा सुझाकए हुनका राजा क दरबार मे लए जाए क लेल तैयार केलथि । हुनका ई बता देल गेल कि अहाँ स जे किछु पूछल जाय ओकर उत्तर देब ‘’वारि’’ । सभ राज लग हुनका लकए गेल । पण्डित सभ संदेश पठौलथि जे मिथिला क बड्ड पैघ पण्डित आएल छलाह । राजा कालिदास कए दरबार मे बजौलथि । राजकुमारी विद्या ओतय एलीह आ आबिते पश्न केलीह ‘’अजीर्णस्य मिकौषधम्’’ ?
कालिदास मिश्र पण्डित द्वारा सिखाओल गेल उत्तर बिसैर गेलाह । ओ ‘वारि’ क जगह ‘चारि’ बाजि देलथि । राजकुमारी उत्तर सुनिकए हँस देलथि । एहि पर पण्डित सभ बुझौलथि जे मैथिल पण्डित नीक उत्तर देने छथि । वैधक मे अजीर्ण क लेल चारिटा औषधि क वर्णण अछि – हरीर, पन्था, निद्रा, वारि ।
एहि अद्भूत व्याख्या पर प्रसन्न भकए विद्या कालिदास मिश्र स विवाह करब स्वीकार केलथि । पण्डित क षड्यन्त्र सफल भेल । बड्ड धूमधाम स विद्या क विवाह सम्पन्न भेल । कौतुकागार मे राजकुमारी हिनका नाना प्रकार क शास्त्रीय प्रश्न केलथि । एहि सब उत्तर क बदला कालिदास पण्डित द्वारा सिखाओल गेल ‘’वारि’’ क जगह ‘’चारि’’ कहैत गेलाह । विद्या कए शक भेल । ओ बुझि गेलीह जे पण्डित सभ मिलकए हुनका ठकने छल । महामूर्ख स हुनकर शादी करा देल गेल । मूर्ख पति स नीक विधवे रहनाय मे भलायी अछि, यैह सोचिकए ओ अपन खिड़की खोलि बेगवती नदी क सौदंर्य देखबा क लेल कालिदास कए बजौलथि । कालिदास नव बधू क आदेश कए शिरोधार्य कए नदी क दृश्य देखबा मे तल्लीन भए गेलाह । एतबे मे अवसर देखि विद्या हिनका नदी मे धक्का द देलथि अपने गृहस्थाश्रम क बलि चढ़ाकए अचेत भए गेलीह ।
ओम्हर कालिदास जेना तेना नदी पार कए उच्चैठ एलाह । विद्यार्थी सब हिनकर मजाक उड़ाबे लागल । खिन्न मन स कालिदास समय निकालि कए भगवती महामाया क अराधना करय लागलथि । राजकन्या क अत्याचार स हुनका मोन मे भारी क्षोभ छल । संगे अपन मूर्खता पर पाश्चाताप । रात्रि मे भगवती मन्दिर मे बड्ड भयानक जीव जन्तु विचरण करैत छलाह । एहिलेल मध्य रात्रि मे ओतय कियो नहि जाएत छल । एक दिन एहिना बातचीत क क्रम मे एकटा विद्यार्थी कहलथि, जे मध्य रात्रि मे भगवती क मन्दिर जाएत हुनका दिव्यज्ञान भेटत । कालिदास मिश्र तैयार भए गेलाह । एहि पर विद्यार्थी पुछलथि जों अहाँ आधा रास्ता घुरि घुरि ऐलों त । एहि पर कालिदास कहलथि जे हम एक हाथ मे कालिख आओर दोसर हाथ मे चून लगाकए भगवती मंदिर मे हाथक छाप बना देब अहाँ सभ भोरे आबिकए देख लेब । कालिदास हाथ मे कारिख चून लगाकए मंदिर ऐलाह । अन्हार भेला का कारण देवारक जगह भगवती क गाल मे कारिख चून लगा देलथि । भगवती एहि कृत्य स प्रसन्न भए गेलीह । ओ प्रत्यक्ष दर्शन दए कालीदास कए वर मंगबाक लेल कहलथि । भगवती कहलथि माँगू जे वर माँगय चाहैत छी । विस्मित कालिदास क मुँह स निकसल ‘’विद्या’’ । एहि पर भगवती उत्तर देलथि आजुक रात स भोरे तक जे शास्त्रक पोथी उनटाएब ओकर पण्डित भए जाएब । इतबा कहिकए देवी अन्तर्धान भए गेलीह ।
एम्हर कालिदास मिश्र कए जखन एबा मे देर भेल त विद्यार्थी बुझलथि जे कालिदास कए बाघ खा लेलथि । सभ पाश्चाताप क कए सुति गेल । कालिदास पाठशाला आबिकए पुस्तक पलटे लागल । भोर होइते कालिदास प्रकाण्ड पण्डित भए गेलाह । भोर हेबा पर विद्यार्थी हिनका देखलथि त कहलथि – अरे अहाँ बचि गेलोउ, हमरा त लागल सिंह अहाँक अपन ग्रास बना लेलक । कालिदास उत्तर देलथि ‘’जगदम्बाशरणे भीतिर्भवत्येय दुरात्मनाम् ।‘’
संस्कृत क एहि उत्तर सुनिकए विद्यार्थी चकित भए गेलाह । अध्यापक तक ई गप पहुंचल । सब हिनकर पाण्डित्य कए स्वीकारलथि । हिनकर पाण्डित्य दिन प्रतिदिन बढ़ैत गेल । किछु काल पश्चात हिनका विद्या मोन पड़लीह । कालीदास राजधानी क लेल प्रस्थान केलथि । भोर क समय छल । एकटा पोखर क समीप विद्या टहैल रहल छलीह । कालिदास हुनका लग आबिकए ठाढ़ भए गेल । हिलैत कमल कए देखि विद्या बाजलथि ।
‘’अनिलस्यागमो नास्ति द्विबपदो नैव दृश्यते ।
वारिमध्ये स्थितं पद्मं कम्पते केन हेतुना ? ।‘’
कालिदास उत्तर देलथि
‘’पावकोच्छिष्टवर्णानां शर्वरीकृतबन्धनम् ।
मोक्षं न लभते कान्ते । कम्पते तेन हेतुना ।।‘’
चमत्कृत उत्तर सुनि राज-कन्या पुन: पूछलथि
‘’काष्ठस्य भेदने शक्तिस्था वंशगणस्य च ।
अत्यन्तकोमलं पद्मं कथं वा नहि भिद्यते ।।‘’
एहिक उत्तर मे कालिदास कहलथि
‘’पद्मेन बन्धित: प्रीत्या भ्रमर: प्रेमरक्षक: ।
तस्मान्न भिद्यते कान्ते भवत्या: सदृशो नहि ।‘’
एहि उत्तर स विद्या चौंकि गेलीह । आ एक बेर कालिदास कए देखलीह । हुनका बुझबा मे आबि गेल कि हो ना हो यैह हमर स्वामी छथि । मुदा अपन ई भाव कए नुकाकए ओ पुछलथि ।
‘’अस्ति कश्चित् वाग्विशेष:’’।
कालिदास मिश्र उत्तर देलथि । ‘’अस्तिो, कश्चित, वाक्’’ एहि तीनू शब्द कए शुरू मे राखि । ‘’अस्त्यत्तरस्यां दिशि देवतात्मा’’ । ‘’कश्चित् कान्ताविरहगुरूणा स्वधिकारात्प्रमत्त’’, ‘’वागर्थाविव सम्पृकतौ’’ इत्यादि तीनटा श्लोक क रचना केलथि । एहि पर विद्या सन्तुष्ट भए हिनका आदरपूर्वक राजमहल लए गेलीह । कालिदास मिश्र विद्ये क आग्रह स एहि तीनू श्लोक कए शुरू मे राखिकए कुमारसम्भव, मेधदूत आओर रघुवंश जेहन अमर कृति क रचना केलथि । एहि तरहे विद्या इतिहास मे सदा क लेल अमर भए गेलीह । विद्या क लिखित पुस्तकक अखैन धरि इतिहास मे दृष्टिगोचर नहि भेल अछि, मुदा ओ महान विदुषी छलीह एहि मे कोनो शंका नहि छल ।